
Temaplan for forebygging, avdekking og håndtering av vold og overgrep 

2027-2030



[bookmark: _Toc234322239]FORORD

Noen mennesker blir utsatt for vold fra mennesker som skulle gitt dem trygghet. Mange er redde der de skulle vært trygge; i hjemmet og andre steder der omsorg er en forventning. Vold i nære relasjoner er ekstra vanskelig å oppdage, og det kan være vanskelig for dem som blir utsatt for vold å be om hjelp. Vold i nære relasjoner skaper utrygge levevilkår for barn og voksne, og kan føre til alvorlige fysiske, psykiske og sosiale problemer for de involverte. 
All bruk av vold er i strid med norsk lov og krenker grunnleggende menneskerettigheter. Det overordnede målet med handlingsplanen er at alle som lever med vold skal sikres nødvendig hjelp og beskyttelse gjennom tiltak som kompetanseheving, samhandling, holdningsskapende arbeid, bevisstgjøring og forebyggende arbeid i kommunen.
Denne temaplanen definerer hva vold i nære relasjoner er, og hva overgrep kan være i en egen teoribolk som ligger som vedlegg. Videre beskriver planen hvilke veier fagfolk kan gå om de får mistanke om vold eller overgrep. 
Når vi nå har formulert lokal temaplan for avdekking, forebygging, og håndtering av vold og overgrep så har vi tre overordnede mål:


- å forhindre at vold og overgrep finner sted
- å tidlig oppdage når noen blir utsatt for vold og overgrep
- å ha tverrfaglig oppfølging av voldsutsatte med de rette instanser til rett tid, 
og at denne oppfølgingen oppleves som god, trygg og helhetlig for de voldsutsatte


Disse målene fordrer god forståelse av volden som fenomen og uttrykk, samt trygghet og varsomhet hos de som jobber med mennesker. Brønnøy og Sør-Helgeland trenger modige fagfolk som tør å stille spørsmål og undre seg når de ser at noen har det vanskelig, samt trosse idealer om harmoni i lokalsamfunnet når disse går på tvers av tryggheten til enkeltindivider. Tillit til og samarbeid mellom instansene som skal være i kontakt med mennesker i lokalsamfunnet, er også essensielt i dette arbeidet.
Fokus i planens første periode (2023-2027) var i hovedsak knyttet til barn og unge og familier. Denne planen tar for seg barn, unge og deres familier, samt vold mot ansatte, eldre og sårbare grupper. 
Vi takker samtlige tjenester på Sør-Helgeland for deres bidrag inn i dette arbeidet.

[bookmark: _Toc234322240]MÅL 
- grunnlag for temaplanen

Handlingsplaner og øvrige tiltak fra myndighetenes side har i økende grad satt vold i nære relasjoner på den politiske agendaen. Myndighetene legger vekt på å arbeide for et tryggere, mer rettferdig og likestilt samfunn. Det vektlegges å sette inn forebyggende tiltak på et tidlig tidspunkt, slik at vi kan hindre at vold oppstår og korrigere holdninger og begynnende voldelig atferd. Det legges føringer for det kommunale forebyggende arbeidet og viktigheten av dette (NKVTS Rapport nr. 2, 2018).

[bookmark: _Toc234322241]Samfunnsorienterte mål                                                                                                        
Å endre forholdene i en kommune, er noe som ligger på et politisk, eller administrativt nivå. Kommuner som politisk har vedtatt en plan for forebygging, avdekking og håndtering av vold og overgrep, har tatt en beslutning om å endre noe i sin kommune. 

[bookmark: _Toc234322242]Organisatoriske mål                                                                                                              
Å bedre tilbudene til kommunens innbyggere ved å forbedre hjelpetjenestene/instansene som yter hjelp, er noe som må forankres i kommuneledelsen og hos lederne i de enkelte tjenestene. I arbeidet med denne planen satses det på å styrke det forebyggende og avdekkende arbeidet mot eldre, ansatte og sårbare grupper, samt opprettholde det gode arbeidet opp mot barn, unge og familier som ble vedtatt forrige planperiode. Planen skal være et felles kommunalt ansvar. Det betyr at hver enkelt tjeneste må følge opp mål gitt i tiltaksdel, slik at ledere sikrer god faglig forståelse av vold og overgrep og gode rutiner og vurderinger i sine respektive tjenester.

[bookmark: _Toc234322243]Brukerorienterte mål                                                                                                           
Ansatte i kommunen og deres innbyggere skal bli bedre kjent med fenomenene vold og overgrep, hva de skal gjøre om de mistenker at et barn, voksen, bruker eller kollega utsettes for vold, samt bli trygge på å utforske hvis de får en mistanke om at noen har det vanskelig. 


[bookmark: _Toc234322244]OVERORDNEDE FØRINGER
[bookmark: _Toc234322245]Internasjonale forpliktelser
Det finnes flere internasjonale forpliktelser som definerer målsettinger om å motvirke vold og overgrep. Vi vil referere til følgende:
[bookmark: _Toc234322246]FNs bærekraftsmål
· Avskaffe alle former for vold mot jenter og kvinner, både i offentlig og privat sfære, herunder menneskehandel, seksuell vold og annen form for utnytting (delmål 5.2)
· Stanse overgrep, utnytting, menneskehandel og alle former for vold mot og tortur av barn (delmål 16.2)

FNs barnekonvensjon er en samling rettigheter som gjelder globalt for de landene som har godtatt konvensjonen. Artikkel 19 presiserer voksnes ansvar for å beskytte barn:
"Partene skal treffe egnede lovmessige, administrative, sosiale og opplæringsmessige tiltak for å beskytte barnet mot alle former for fysisk eller psykisk vold, skade eller misbruk, vanskjøtsel eller forsømmelig behandling, mishandling eller utnytting, herunder seksuelt misbruk mens en eller begge foreldre, verge eller eventuell annen person har omsorgen for barnet"



[bookmark: _Toc234322248]Nasjonale handlingsplaner
Arbeidet med å forebygge, avdekke og sette inn tiltak mot vold i nære relasjoner styres av flere nasjonale føringer, både i lovverk, handlingsplaner og forskrifter. Her er noen nasjonale føringer for arbeidet mot vold og overgrep, og de omhandler alle i planens målgruppe: 
Regjeringens opptrappingsplan mot vold og overgrep mot barn og vold i nære relasjoner (2024–2028) (Prop. 36 S) skal styrke forebygging, avdekking og beskyttelse. Planen setter søkelys på helhetlig innsats, kompetanseheving, bedre rettsvern, og tiltak for utsatte i samiske samfunn, med sikte på å redusere omfanget av vold i nære relasjoner. 
Hovedpunkter i opptrappingsplanen (2024–2028):
· Helhetlig innsats: Bedre samarbeid mellom sektorer og tjenester, samt lovfesting av kommunale handlingsplaner mot vold.
· Forebygging: Styrke TryggEst for å beskytte risikoutsatte, samt satsing på digital foreldrestøtte.
· Barn i fokus: Sikre barn rett til et akuttilbud og bedre ivareta deres rettigheter i barnefordelingssaker.
· Samiske samfunn: Etablere barnehustilbud og styrke språk- og kulturforståelse i hjelpeapparatet.
· Undersøkelseskommisjon: Etablering av en egen kommisjon for alvorlige saker om vold, overgrep eller grov omsorgssvikt. 
Planen viderefører og forsterker arbeidet fra tidligere handlingsplaner som «Frihet fra vold» (2021–2024) og tiltak mot negativ sosial kontroll. 
Tidligere handlingsplan mot voldtekt (2012-2014) er innlemmet i opptrappingsplanen.


Regjeringens handlingsplan mot negativ sosial kontroll, tvangs-ekteskap og kjønnslemlestelse, Retten til å bestemme over eget liv 2017-2020. Kommet en NOU 2024 som foreslår endringer i lovverket opp mot denne problematikken. 

Regjeringens handlingsplan for kjønns- og seksualitetsmangfold (2023–2026) - regjeringen.no 

Samtykkeloven, trådte i kraft 01.07.2025.
Den innebærer at seksuell omgang må være basert på frivillig samtykke. Hovedprinsippet er at «bare ja betyr ja». Dersom en person har seksuell omgang med noen som verken i ord eller handling har samtykket, kan det regnes som voldtekt og straffes med fengsel i opptil seks år. 
Loven tydeliggjør også at passivitet eller stillhet normalt ikke skal tolkes som samtykke. I tillegg omfattes tilfeller der noen uttrykker at de ikke ønsker seksuell omgang, altså prinsippet «nei betyr nei». Slike handlinger kan straffes med fengsel i opptil ti år. 
Målet med loven er å styrke vernet mot ufrivillig seksuell omgang, understreke retten til seksuell selvbestemmelse og bidra til holdningsendringer i samfunnet




[bookmark: _Toc234322249]Nye lovforslag og endringer
1. Opptrappingsplan mot vold og overgrep (2024–2028)
· Regjeringen har lagt frem en omfattende plan som skal styrke forebygging, beskyttelse og straffeforfølgning.
· Vold og overgrep mot barn og i nære relasjoner skal prioriteres i straffesaksbehandling.
· Planen legger vekt på tidlig innsats, bedre koordinering og økt kompetanse i tjenestene.

[bookmark: _Toc234321046][bookmark: _Toc234322250]Norske lover som omhandler vold mot eldre
1. Straffeloven (Lov om straff, 2005)
· Regulerer fysisk og psykisk vold, trusler, seksuelle overgrep og økonomisk utnyttelse.
· Vold mot eldre kan straffes under bestemmelser om mishandling i nære relasjoner (§ 282), kroppskrenkelse (§ 271), og grov kroppsskade (§ 274).
2. Helse- og omsorgstjenesteloven
· Pålegger kommunene å sikre forsvarlige tjenester og beskytte brukere mot omsorgssvikt og overgrep.
· Eldre som mottar hjemmetjenester eller bor på institusjon er særlig beskyttet.
3. Pasient- og brukerrettighetsloven
· Gir eldre rett til medvirkning, informasjon og verdig behandling.
· Brudd på disse rettighetene kan være indikatorer på overgrep eller omsorgssvikt.
4. Vergemålsloven
· Beskytter eldre med redusert samtykkekompetanse mot økonomisk utnyttelse og overgrep.


[bookmark: _Toc234322251]Norske lover som beskytter ansatte mot vold
1. Straffeloven (Lov om straff, 2005)
· § 271: Kroppskrenkelse – fysisk vold mot ansatte er straffbart.
· § 274: Grov kroppsskade – skjerpede straffer ved alvorlig vold.
· § 263: Trusler – trusler mot ansatte, inkludert via digitale kanaler, er straffbare.
· § 266: Skremmende eller plagsom atferd – gjelder ved gjentatt trakassering eller uønsket kontakt.
2. Arbeidsmiljøloven (AML)
· § 4-1: Arbeidstakere har rett til et fullt forsvarlig arbeidsmiljø.
· § 4-3: Vern mot trakassering og annen utilbørlig opptreden – inkluderer vold, trusler og mobbing.
· § 2-3: Arbeidstakers medvirkningsplikt – ansatte skal melde fra om kritikkverdige forhold.
· § 3-1 og § 3-5: Arbeidsgiver har ansvar for å kartlegge og forebygge risiko, inkludert vold og trusler.
3. Lov om helsepersonell
· Gjelder særlig ansatte i helse- og omsorgstjenesten.
· Pålegger arbeidsgiver å sikre forsvarlig praksis og beskytte ansatte mot vold fra pasienter eller brukere.
4. Lov om kommunale helse- og omsorgstjenester
· Kommunen har ansvar for å sikre at ansatte i omsorgstjenesten har trygge arbeidsforhold.

[bookmark: _Toc234322252]Andre relevante bestemmelser og tiltak
· Internkontrollforskriften: Pålegger virksomheter å ha systemer for å forebygge vold og sikre HMS.
· Varslingsreglene i AML kap. 2A: Ansatte kan varsle om vold, trusler og trakassering – og har rett til beskyttelse mot gjengjeldelse.
· Istanbulkonvensjonen: Internasjonal avtale som også beskytter ansatte mot vold i nære relasjoner og på arbeidsplassen.

[bookmark: _Toc234322253]Norske lover som beskytter sårbare grupper mot vold
1. Straffeloven (Lov om straff, 2005)
· § 282: Mishandling i nære relasjoner – skjerpet straff ved vold mot personer man har et tillits- eller omsorgsforhold til.
· § 273–275: Kroppsskade og grov vold – gjelder også når offeret er særlig sårbar.
· § 295: Seksuelle overgrep mot personer med utviklingshemming – særskilt vern for personer med nedsatt funksjonsevne.
· § 263: Trusler – straffbart å true sårbare personer, også psykisk.
2. Barnevernloven (2023)
· Skal sikre at barn som utsettes for vold, overgrep eller omsorgssvikt får nødvendig hjelp og beskyttelse.
· Pålegger offentlige instanser å melde fra ved bekymring.
3. Helse- og omsorgstjenesteloven
· Kommunen har ansvar for å sikre forsvarlige tjenester og beskytte brukere mot vold og overgrep – særlig eldre og personer med funksjonsnedsettelse.
4. Pasient- og brukerrettighetsloven
· Gir rett til verdig behandling og beskyttelse mot krenkelser i helsetjenesten.
5. Likestillings- og diskrimineringsloven
· Forbyr trakassering og diskriminering på grunn av alder, funksjonsevne, kjønn, etnisitet m.m.
· Vold og overgrep kan være en form for diskriminering.

[bookmark: _Toc234322254]Meldeplikt og avvergeplikt
· Alle offentlige ansatte har meldeplikt til barnevern ved mistanke om vold mot barn.
· Alle har avvergeplikt etter straffeloven § 196 – man må forsøke å hindre alvorlige straffbare handlinger som vold og overgrep.



[bookmark: _Toc234322255]Regjeringens opptrappingsplan mot vold og overgrep mot barn og vold i nære relasjoner (2024–2028), med tittelen «Trygghet for alle» oppsummert:

Planen har som overordnet mål å styrke innsatsen mot vold og overgrep gjennom en helhetlig, samordnet og kunnskapsbasert tilnærming, med særlig vekt på trygghet for barn, unge og utsatte grupper. Den legger opp til bedre samordning mellom statlige, regionale og kommunale aktører, tydeligere ansvarsforhold, styrket kriseberedskap og økt involvering av frivillige organisasjoner og samiske miljøer. Forebygging står sentralt, blant annet gjennom tidlig innsats i barnehage, skole og helsetjenester, kompetanseheving blant fagpersoner og tiltak mot negativ sosial kontroll, æresrelatert vold og kjønnslemlestelse, samt innsats på fritidsarenaer og digitale plattformer. Planen vektlegger også bedre bistand og beskyttelse for utsatte og pårørende, med styrkede krisesentre, lavterskeltilbud og mer tilgjengelige og tilpassede tjenester, inkludert for samiske samfunn. Videre prioriteres straffeforfølgning av voldssaker gjennom bedre etterforskning, styrket rettssikkerhet og vurdering av lovendringer, blant annet samtykkelov ved voldtekt. Et eget fokus rettes mot vold og overgrep i samiske samfunn, med tiltak for kulturtilpasset hjelp og tettere samarbeid med samiske institusjoner. Planen bygger på forskning, offentlige utredninger og internasjonale forpliktelser, og tar utgangspunkt i de store personlige og samfunnsøkonomiske konsekvensene av vold og overgrep, med særlig fokus på barn, unge, digitale overgrep og grupper med høy risiko.

Brønnøy Kommuneplan Samfunnsdel (2025-2036):

Brønnøy- en attraktiv kommune med muligheter
Det tas utgangspunkt i tre satsingsområder for Brønnøysamfunnet.  
Satsingsområder
Satsingsområdene i planen bør være ambisiøse, bærekraftig og attraktive og for Brønnøy er det tatt utgangspunkt i de tre bærekraftsdimensjonene. 
1. I Brønnøysamfunnet legger vi til rette for miljøvennlige liv og klimatilpasninger
2. Verdiskaping og næringsutvikling er viktig for Brønnøysamfunnet 
3. Brønnøysamfunnet er et attraktivt, inkluderende og framtidsrettet lokalsamfunn 


Brønnøy kommunes plan for forebyggende arbeid mot omsorgssvikt og atferdsvansker

Planens formål
· Å skape et helhetlig og mangfoldig oppvekstmiljø, som fremmer inkludering og personlig vekst (universelt)
· Å identifisere og redusere risikoen for nedsatt livskvalitet og utenforskap (selektivt og indisert)
  
Delmål:
1. Yte et helhetlig og samordnet tjenestetilbud til barn, unge og deres familier
2. Tilby barn og foreldre «Rett hjelp til rett tid» gjennom å gi målrettede tiltak på et lavest mulig nivå
3. Alle ansatte som jobber med barn og unge i kommunen har kunnskap om indentifisering av barn i risiko og handlingsplikt




[bookmark: _Toc234322257]
TALL OG ANTAKELSER OM OMFANG AV VOLD OG OVERGREP NASJONALT OG LOKALT

[bookmark: _Toc234322258]Nasjonale undersøkelser
Vold i nære relasjoner er tabubelagt, og kan forekomme i det skjulte. Det er viktig å vite reelt omfang, for å tenke at det også kan skje blant noen du kjenner. 
Rapporten «Omfang av vold og overgrep i den norske befolkningen» utgitt av Nasjonalt kunnskapssenter om vold og traumatisk stress (NKVTS) kom i 2023. Dette er den andre nasjonale omfangsstudien om vold og seksuelle overgrep i den voksne befolkningen i Norge. Studien ble gjennomført juni 2021–juni 2022 med 4299 deltakere i alderen 18–74 år (51 % menn, 49 % kvinner). Datainnsamlingen skjedde via telefonintervjuer.
[bookmark: _Toc234322259]Hovedfunn
[bookmark: _Toc234322260]1. Høyt omfang av vold og overgrep
· Vold og overgrep er fortsatt et alvorlig og utbredt samfunnsproblem.
· Kvinner er særlig utsatt for seksuell vold og vold i nære relasjoner.
· Menn er mer utsatt for fysisk vold enn kvinner.
[bookmark: _Toc234322261]2. Alvorlighetsgrad og gjentakelse
· Flere rapporterer om alvorlig vold enn i forrige undersøkelse (2014).
· Mange har opplevd flere typer vold.
· Det er en tydelig sammenheng mellom vold i barndommen og senere overgrep i voksen alder.
[bookmark: _Toc234322262]3. Lav rapportering og hjelp
· Kun en liten andel av volden var kjent for politi og rettsvesen.
· Under halvparten hadde snakket med helsepersonell om det de hadde vært utsatt for.
· Mange utsatte får ikke tilstrekkelig hjelp og støtte.

 Anbefalinger
· Forebygging må starte tidlig, særlig i barndommen.
· Tiltak må skje på flere nivåer: individ, familie, skole, helsevesen og rettssystem.
· Det er behov for bedre koordinering og tilgjengelige hjelpetilbud.

[bookmark: _Toc234322263][bookmark: _Hlk101349024]Lokale tall på omfang
[bookmark: _Hlk81220266]Sør-Helgeland politidistrikt rapporterer om følgende tall på seksuallovbrudd og vold:
Tabell: Antall saker med gjerningssted i kommunene Brønnøy, Sømna, Vega eller Vevelstad registrert i perioden 2019-2025
	
	2019
	2020
	2021
	2022
	2023
	2024
	2025

	Seksuallovbrudd
	12
	17
	30
	19
	19
	17
	23

	Vold
	41
	51
	36
	56
	30
	40
	41

	Totalsum
	53
	68
	66
	75
	49
	57
	64



Seksuallovbrudd innebærer alle kategorier saker innenfor sedelighetskapitlet i straffeloven. Vold innebærer alle saker innenfor vold, herunder trusler om bruk av vold.
Tabellen viser antall anmeldte saker registrert med gjerningssted i vår region. Man kan i teorien være utsatt for kriminalitet i en annen kommune, men være bosatt i vår region uten at det fremkommer i denne tabellen.
Det er sannsynlig at omfanget av vold og overgrep er høyere enn det som er rapportert hos politiet, da mørketallene antas å være høye, jf. NKVTS sin omfangsstudie (2014).


Sør-Helgeland krisesenter (for 5 kommuner) ble nedlagt 31.12.2024 og Brønnøy undertegnet avtale med Nord-Trøndelag krisesenter i Verdal om krisesentertjenester fra 01.01.2025.  Dagsamtaler pr oppmøte eller telefon tilbys fortsatt i Brønnøy med stillingen Fagkonsulent Voldsforebygging som ivaretas av tidligere fagleder på S-H krisesenter i 100% stilling. Fagkonsulenten samarbeider med Nord-Trøndelag krisesenter om ivaretagelse av voldsutsatte fra Brønnøy.  Tilbudet er gjort kjent via lokalavisen med gjentagende innlegg og fagkonsulenten har besøkt kommunale og statlige instanser i Brønnøy for presentasjon av tilbudet. Tidligere etablert samarbeid med kommunens ROP-tjeneste om samtaler med personer som er/ har vært utsatt for vold og overgrep er videreført. Fagkonsulenten tilbyr også foreldreveiledning for enkeltfamilier/ foreldre etter Tibir-modellen.
Tidligere beboere på Sør-Helgeland krisesenter får også ivaretatt sitt lovpålagte tilbud om oppfølging etter botid via den lokale ressursen.
Sør-Helgeland krisesenter hadde i 2024; 76 overnattingsdøgn for kvinner/barn og 0 for menn.  Dagbesøk/samtaler har variert, men var samme år 21 for kvinner og 0 for menn. 
Tall for 2025:
Dagsamtaler (uavhengig av ROP): 41 samtaler 9 kvinner og 2 menn
Samtaler via ROP: 145 samtaler (kjønn ikke registrert hver for seg)
Foreldreveiledning Tibir (5-8 møter pr familie): 4 familier

Barneverntjenesten Sør-Helgeland viser til at antall meldinger til barneverntjenesten varierer betydelig i perioden 2019–2025, med et gjennomsnitt på om lag 189 per år.
Utviklingen viser en økning fra 2019 til 2020, etterfulgt av et relativt stabilt nivå i 2020–2021. Deretter følger en nedgang i 2022–2023. I 2024 observeres en markant topp med 235 meldinger, før tallet faller med omtrent 17 % i 2025. 
Det er sjeldent kun én årsak til at det meldes bekymring til barnevernstjenesten. Ofte er det også slik at en bekymring kan ha bygget seg opp over tid, der årsakene til bekymringene er mange og sammensatte. Bekymringen kan knytte seg til forhold ved foreldrene, forhold i familien og nærmiljø og/eller barnets utvikling og atferd.

[image: ]

Overgrepsmottaket ved Helgelandssykehuset Mo i Rana er overgrepsmottaket for brukere på Sør-Helgeland. De sier at det er brukere fra kystregion, uten at de har eksakte tall. Da antar også at det er store mørketall på at folk ikke drar dit ved opplevd overgrep. De får henvisninger fra lege og legevakt. De som er utsatt for overgrep bør komme dit med en gang uten å vaske seg, og overgrepsmottaket er behjelpelige med transport. De er spor-sikrere og kan henvise til andre instanser, som lokale psykiatritjenester. De rapporterer at de får inn flest i kategorien sove-overgrep/ festovergrep, med kjent gjerningsmann og rus involvert.  
NOK Nordland (tidligere SMISO Senter mot Incest og seksuelle overgrep) i Mosjøen har brukere fra hele Helgelandsregionen. De er en hjelpetjeneste for de som er utsatt for seksuelle overgrep. De har ingen tall å rapportere.




[bookmark: _Toc234322264]Mørketall  
 
Voldtekt kan skje både som overgrep i nære relasjoner og som overfall begått av enten kjente eller ukjente personer. Vold og seksuelle overgrep er fortsatt utbredt i Norge, og store mørketall gjør det vanskelig å få et komplett bilde av omfanget. 
Anmeldte saker (politi/statistikk):
· I 2024 ble det anmeldt ca. 1 513 voldtekter i Norge, en liten nedgang sammenliknet med de foregående årene. 
· Statistikken fra Statista viser at nesten 2 400 voldtekter ble rapportert i 2023, et nivå som ligger jevnt de siste årene (2016–2023). 
· Seksuallovbrudd totalt (inkl. voldtekter) utgjorde over 7 200 anmeldte lovbrudd i 2024. 
Oppklaring og henleggelser:
· Oppklaringsprosenten for voldtektssaker har vært fallende over tid og ligger nå lavt (tidligere variert mellom ca. 26–39 %). 
· Mange saker henlegges, og dette kan oppleves som en barriere for anmeldelse og tillit til politiets behandling av slike saker. 
Vold i nære relasjoner:
· Politiet har registrert en økning i anmeldelser av vold i nære relasjoner, med rapporter om en omtrent 13 % økning i 2024 sammenliknet med året før. 
· Rapportering av mishandling i nære relasjoner (med kroppskrenkelse) har steget i enkelte politidistrikter, for eksempel fra 157 til 272 anmeldelser i ett distrikt. 
· Antall besøksforbud har også økt kraftig over de siste årene, noe som kan være en indikator på økt bekymring og tiltak mot kontakt med voldsutøvere. 
Mørketall og utfordringer:
· Forskning og rapporter peker på at bare en liten andel av voldtektssaker blir anmeldt, og mange overgrep forblir skjult, særlig i nære relasjoner. 
· Mørketallene for vold i nære relasjoner er også anslått å være høye fordi mange vegrer seg for å anmelde partnere eller familiemedlemmer. 
Sårbare grupper:
· Studier viser at unge kvinner har høyere risiko for å oppleve voldtekt, og at mange utsatte ikke søker hjelp. 
· Eldre mennesker, særlig med kognitiv svikt, er en gruppe der både fysisk og psykisk vold kan forekomme, men som i liten grad fanges opp i statistikkene. 
· Personer med funksjonsnedsettelser eller minoritetsbakgrunn kan også være særlig utsatt for vold og overgrep, med store mørketall og behov for mer forsknings- og hjelpetilbud. 
Betydningen av anmeldelse:
· Selv om mange saker henlegges, er det viktig å anmelde vold og voldtekt slik at gjerningspersoner blir registrert og kan bli straffeforfulgt ved gjentakelse. Dette styrker både rettsikkerheten for utsatte og kvaliteten på kriminalstatistikken, som er avgjørende for samfunnsplanlegging og forebygging.
[image: Podcast: Hvordan snakke om vold og overgrep med barn i barnehagen?]

[bookmark: _Toc234322266]Barn med nedsatt funksjonsevne
Barn med nedsatt funksjonsevne har en betydelig høyere risiko for å bli utsatt for vold og overgrep sammenlignet med andre barn — nærmere bestemt nesten tre ganger så stor risiko. Denne økte sårbarheten gjelder ulike former for vold, inkludert seksuelle overgrep.
Denne kunnskapen bygger på både internasjonal forskning og tall fra Norge. Spesielt barn og ungdom med nedsatt hørsel, syn eller bevegelseshemming rapporterer om en større forekomst av vold enn jevnaldrende uten funksjonsnedsettelser.
Disse funnene er dokumentert i UEVO-undersøkelsen fra 2019, som er en nasjonal kartlegging av ungdom mellom 12 og 16 år sine erfaringer med vold og overgrep i oppveksten. Rapporten synliggjør behovet for økt oppmerksomhet og tiltak rettet mot denne gruppens særlige risiko og beskyttelsesbehov (kilde; Vold og overgrep mot barn med nedsatt funksjonsevne - Redd Barna). 


[bookmark: _Toc234322267]Mennesker med rus- og psykiske problemer og lidelser
Mennesker med rus- og/ eller psykiske problemer og lidelser kan i bestemte sammenhenger og særlig sårbare situasjoner være særlig utsatt for vold. Pårørende til mennesker med rusproblemer kan også tenkes i større grad være utsatt for vold. En kartlegging av voldserfaringer blant personer under behandling for ruslidelser viste at 21 av 26 kvinner hadde vært utsatt for vold i en nær relasjon. I tillegg hadde flere opplevd seksuell, psykisk og/eller fysisk vold i sin oppvekst (Meld. St. 15).


[bookmark: _Toc234322268]Mennesker med innvandrer- og flyktningbakgrunn
Innvandrer- og flyktningkvinners livssituasjon og posisjon i samfunnet kan gjøre dem ekstra sårbare. Mulighetene til språkopplæring, adgang til bolig, lønnet arbeid, trygderettigheter og hjelpetjenester kan være dårligere enn for øvrige kvinner i majoritetsbefolkningen (St. Meld.15). Sosial isolasjon og manglende sosial integrering som følge av dette kan øke risikoen for at volden får fortsette og tilta, uten at andre kan bidra til å stoppe den.
Kulturell betinget vold som oppdragervold og kjønnslemlestelse er særskilte fenomen for barn i enkelte minoritetsfamilier. Æresrelatert vold kan forekomme i alle kulturer, men er mer utberedt der hensynet til familien står over hensynet til individet og der familiens ære er knyttet opp mot at kulturelle- og tradisjonelle normer skal overholdes for å opprettholde familiens omdømme i andres øyne.

[bookmark: _Toc234322269]Vold mot eldre
Overgrep mot eldre er blant de mest skjulte og usynlige formene for vold. Mange eldre blir utsatt for overgrep fra personer de står nær, uten at dette blir oppdaget eller rapportert. Slike overgrep skjer både i hjemmet og på institusjoner som sykehjem.
Eldre som utsettes for overgrep, søker sjelden hjelp eller varsler om situasjonen. Dersom man er i akutt fare, bør man umiddelbart kontakte politiet ved å ringe 112. Politiet har også en egen nettside dedikert til temaet vold og overgrep mot eldre, som kan gi informasjon og veiledning.
I Stortingsmelding 15 (2012–2013) om forebygging og bekjempelse av vold i nære relasjoner – «Det handler om å leve» – anslås det at minst 22 000 eldre personer i Norge årlig opplever vold, overgrep eller omsorgssvikt. Begrepet vold i nære relasjoner omfatter fysisk og psykisk vold, seksuelle overgrep, økonomisk utroskap og omsorgssvikt. Å være utsatt for vold skaper stor frykt og utrygghet, og kan føre til alvorlige negative konsekvenser for helsen (Kilde; Vold mot eldre - Nasjonalt senter for aldring og helse). 

Oppsummert oversikt over arbeidstilsynets veiledning om vold og trusler på arbeidsplassen:
Hva er vold og trusler?
· Vold og trusler i arbeidssammenheng omfatter både fysiske og verbale angrep i forbindelse med deres arbeid
· Vold er enhver handling som har til hensikt å føre til fysisk eller psykisk skade på en person
· Trussel er et verbalt angrep eller handling som tar til sikte på å skade eller skremme en person
· Det er ikke et individuelt problem, men et arbeidsmiljøproblem som angår hele virksomheten.

Hvem er mest utsatt?
· Ansatte i helse- og omsorgssektoren, skole, NAV, transport og serviceyrker.
· Risikoen øker ved: 
· Alenearbeid
· Kontakt med brukere/kunder/pasienter
· Tidspress og underbemanning
· Manglende opplæring og rutiner
· Volden utøves i hovedsak av tredjepersoner som utøver vold og trusler mot arbeidstakere, som for eksempel brukere, elever, innsatte, klienter, kunder eller pasienter. 
Arbeidsgivers ansvar
Arbeidsgiver har plikt til å:
· Kartlegge og risiko vurdere arbeidsoppgaver og situasjoner der ansatte kan bli utsatt for vold og trusler om vold 
· Sørge for opplæring og øvelse i håndtering av truende situasjoner.
· Utarbeide og implementere rutiner for forebygging og oppfølging.
· Registrere og rapportere hendelser i avvikssystem.
· Varsle Arbeidstilsynet og politiet ved alvorlige hendelser.

Forebyggende tiltak
· Fysiske tiltak: utforming av lokaler, sikkerhetsutstyr.
· Organisatoriske tiltak: bemanning, rutiner, støtte fra ledelse, samt risikovurdering av kjente risikofaktorer.
· Kultur: oppfordre til å melde fra og ta hendelser på alvor.

Arbeidstakers rettigheter
· Kreve opplæring og informasjon om risiko.
· Melde fra om hendelser og få støtte i etterkant.
· Delta i utforming av tiltak og rutiner.
(kilde: Vold og trusler - Arbeidstilsynet)


[bookmark: _Toc234322271]RELEVANT LOVVERK

Alle som jobber med mennesker, må kjenne til relevant lovverk i fht vold og overgrep.
[bookmark: _Toc234322272]Avvergingsplikten – Straffeloven § 196
· Oppdatering i praksis: Det er økt fokus på at avvergingsplikten gjelder alle – både fagpersoner og privatpersoner – og at den går foran taushetsplikten.
· Hva omfattes: Alvorlige straffbare handlinger som voldtekt, incest, mishandling i nære relasjoner, grov kroppsskade, seksuelle overgrep mot barn under 14 år, m.m.
· Hvordan avverge: Ved å kontakte politiet (112 ved akutt fare), barnevern eller krisesenter. Man trenger ikke fysisk gripe inn, men må varsle når det er mulig å forhindre skade.

[bookmark: _Toc234322273]Meldeplikt til barnevernet – Barnevernloven § 6-4
· Oppdatering: Meldeplikten gjelder fortsatt uavhengig av taushetsplikt, og skal benyttes når det er grunn til å tro at et barn utsettes for alvorlig omsorgssvikt, mishandling, utnytting eller har alvorlige atferdsvansker.
· Presisering: Det er lagt større vekt på tidlig varsling og tverrfaglig samarbeid i ny lovgivning.

[bookmark: _Toc234322274]Krisesenterloven § 1 §4
· Oppdatering i praksis: Kommuner har fått tydeligere ansvar for å sikre samordnet oppfølging av voldsutsatte, og krisesentrene skal være tilgjengelige for både kvinner, menn og barn.
· Kobling til helse- og omsorgstjenesteloven: Kommunen skal forebygge, avdekke og avverge vold og overgrep, og sikre helhetlig hjelp – også gjennom samarbeid med krisesenteret.

Kilder:
Dinutvei.no – Avvergingsplikt etter straffeloven § 196 
Politiet.no – Avvergingsplikt og meldeplikt

[bookmark: _Toc234322276]Barn og familier
I familier med vold og overgrep er det mange ofre, og disse familiene trenger varm, ivaretakende og faglig solid hjelp over tid. En nøkkel til å avhjelpe skjevutvikling i familier utsatt for vold og overgrep er god samhandling mellom aktuelle tjenester. Dette involverer tidlig iverksettelse av koordinatoransvar, slik at familier skal føle seg godt ivaretatt over tid. Da unngår man at familier blir fanget i gråsoner mellom tjenester, der det vedvarende arbeidet ikke ivaretas, og familier i identifisert risiko blir usynlige for tjenestene.
Det er jobbet i flere år med at alle skal ha nødvendig kompetanse til å identifisere tegn til at barn og unge blir utsatt for vold, overgrep eller andre typer omsorgssvikt, avdekke omfanget av problemet og bidra til at barn og unge i kommunen får den hjelpen de trenger i en vanskelig livssituasjon. Det er allerede sterke fagmiljøer innen dette området på Sør-Helgeland, men det er behov for å videreutvikle denne kompetansen og sørge for at også nyansatte tilbys relevant kompetanseheving. Dette er pågående arbeid som enhetene jobber med kontinuerlig.
På Sør-Helgeland er det jobbet de senere årene med tidlig inn - modellen. Helsesykepleiere i regionen er opplært i modellen. Slik beskriver Korus Nord denne: 
Opplæringsprogrammet Tidlig inn er et tilbud om opplæring i gode verktøy og metoder innen tidlig intervensjon. Det gis opplæring i konkrete verktøy og samtalemetodikk, og anbefalinger knyttet til tverrsektoriell samhandling i oppfølgningen. Målgruppen er kommunalt ansatte som i det daglige møter småbarnsforeldre, gravide og deres partnere. Ved siden av noe teori, inneholder opplæringsprogrammet flere øvelser for å styrke den enkeltes ferdigheter og opplevelse av mestring. 
Dataprogrammet Visma Samspill som fins i kommunene bidrar til mulighet for datadeling mellom hjelpetjenester. 
Brønnøy kommune har handlingsveilederen «Når du er bekymret for et barn» med oversikt for ansatte og privatpersoner med tegn, signaler, oversikt over hjelp som finnes nasjonalt og lokalt, og rutiner ved bekymring. 


[bookmark: _Toc234322277]Individuell plan
Kommunen skal sørge for at berørte av vold får helhetlig oppfølging, gjennom samordning av tjenester fra 1) krisesentret og fra 2) andre instanser iht. krisesenterloven § 1 og § 4. Samordningen kan foregå ved bruk av for eksempel individuell plan.  


[bookmark: _Toc234322278]Sårbare grupper
Tverrfaglig samarbeid rundt sårbare grupper innebærer at ulike tjenester som helse, NAV, politi og frivillige aktører jobber sammen for å gi helhetlig støtte. Målet er å forebygge risiko, avdekke behov tidlig og sikre riktig hjelp til rett tid. Samarbeidet skjer gjennom dialog, møter og koordinering av tiltak, men kan utfordres av uklare roller og manglende informasjonsdeling. Godt samarbeid forutsetter tydelige rutiner, kompetanse og fokus på den enkeltes behov og medvirkning.

[bookmark: _Toc234322279]Eldre
Tverrfaglig samarbeid ved vold mot eldre handler om å sikre helhetlig oppfølging gjennom samarbeid mellom helse- og omsorgstjenester, politi, juridiske instanser og kommunale tiltak. Målet er å avdekke vold, beskytte den utsatte og koordinere nødvendige tiltak. Samarbeidet skjer gjennom møter, informasjonsdeling og felles planer, men kan utfordres av taushetsplikt, uklare roller og at vold ofte er skjult. Godt samarbeid forutsetter tydelige rutiner, kompetanse og fokus på trygghet og brukermedvirkning.

[bookmark: _Toc234322281]Barn og unge:

Tidlig inn
Brønnøy kommune er med i programmet «Tidlig Inn» som er et program driftet gjennom Korus NORD. Målet med programmet er at deltakerne (leger, jordmødre og helsesykepleiere på helsestasjonen) skal få:
· Mot til å spørre om alkohol, psykisk helse og vold
· Mot til å handle på grunnlag av svar fra den enkelte
· Kunnskap om hva du kan gjøre, og hvem du skal henvende deg til, og hvilke(n) instans(er) som er de(n) riktige til å følge opp den enkelte, familien eller barna.
(http://www.korusnord.no/Tidlig-identifikasjon/Tidlig-inn/)

Jordmortjenesten følger opp tidlig inn ved følgende forebyggende og avdekkende tiltak:
· Kvinner skal i løpet av svangerskapet spørres om vold i nære relasjoner. De bruker skjema for samtale med den gravide der de spør om vold.
· Bruker EPDS, avdekking av psykiske vansker, kan være forebyggende ifht. vold mot barnet.
· Svangerskapsomsorgen er forpliktet i nasjonal faglig retningslinje for svangerskapsomsorgen –Hvordan avdekke vold. Utdypende informasjon finnes der.


 Helsestasjonen følger opp tidlig inn ved følgende forebyggende og avdekkende tiltak:
· Har skriftlige rutiner for “Tidlig inn” arbeidet
· Har skriftlige rutiner for håndtering av informasjon om vold og overgrep
· Helsestasjonene har deltatt i “Tidlig inn”; bruker et skjema som jordmødrene bruker under svangerskapet.
· Viser filmen «i trygge hender» som omhandler vold til nybakte foreldre. https://www.kompetansebroen.no/article/i-trygge-hender/?o=oa
· Bruker EPDS, avdekking av psykiske vansker, kan være forebyggende ifht vold mot barnet.

I forbindelse med den siste dagen av opplæringen i «Tidlig Inn», ble en mor fra en av de tre kommunene som deltok spurt om sine erfaringer fra første svangerskap (før kommunen startet med tidlig inn) og andre svangerskap (der tidlig inn verktøyene var tatt i bruk) her er hennes svar:
«Det jeg har tenkt på i ettertid av denne første kontrollen hvor disse skjemaene ble utfylt, er at jeg føler på mange måter at dette ble tatt for gitt i samtalen mellom meg og jordmor allerede før jeg begynte å fylle ut skjemaene. Jeg mener det er viktig at man skal stille spørsmål, til tross for at man antar at mor har det bra og kommer fra en stabil heim. Det er viktig å tørre å spørre for å avdekke – det er lettere skjule sannheten på et papir enn i en trygg og god samtale. Mitt viktigste budskap: tør å spørre, og tør å spørre igjen!
Jeg kjenner helsesykepleier godt. Likevel har de vanskelige temaene og spørsmålene blitt tatt opp på kontroller med mine barn, hvor jeg oppriktig talt har følt meg trygg til å svare ærlig. Enkelte av disse temaene vi har diskutert har jeg sannsynligvis ikke svart og snakket så ærlig rundt hadde det ikke vært for det viktige og trygge samtalen med de vanskelige spørsmålene.»
Hun beskriver tydeligheten av å tørre å spørre, og spørre igjen og ikke være forutinntatt på små steder der alle tror de kjenner hverandre.

Handlingsveileder
Brønnøy kommune har en handlingsveileder på sin kommuneside «Når du er bekymret for et barn». Her kan du få råd og hjelp til hvor du kan henvende deg om du er bekymret for et barn, også om dette gjelder bekymring for at et barn er utsatt for eller vitne til vold eller overgrep. Det er også oversikt over tjenestene til barn, ungdom og familier, og lov og planverk. For offentlig ansatte - Hovedportal (bronnoy.kommune.no). Denne handlingsveilederen ble utarbeidet etter Brønnøy kommune sitt prosjekt TIO (tidlig innsats for risikoutsatte barn) med midler fra Buf dir på tilskuddsordningen systematisk identifikasjon og oppfølging av utsatt barn. 

Bruk av felles tiltak i barnehagene og skolene
I arbeidet med handlingsplanen ble det gjennomført work shop dager med barnehagene og skolene på tvers av kommunene. Der var målet å finne et felles tiltak som barnehagene og felles tiltak for skolene. Barnehagene ble enige om tiltaket Æ E MÆ – for trygge og robuste barn (xn--em-0iac.no) og jobber med implementering av dette i alle barnehagene i Brønnøy. Skolene jobber med implementering av fortsatt bruk av Kroppen min eier jeg undervisningsopplegg - Redd Barna for de yngste og På godt og vondt - LINK (linktillivet.no) for de eldste. 



[bookmark: _Toc234322282]Tiltak opp mot risikoutsatte voksne:
Tryggest
TryggEst vern for risikoutsatte voksne | Bufdir
TryggEst er en modell utviklet av Barne-, ungdoms- og familiedirektoratet (Bufdir) for kommunal håndtering av vold, overgrep og omsorgssvikt mot risikoutsatte voksne. Ordningen retter seg særlig mot voksne personer som på grunn av funksjonsnedsettelser, sykdom, rusproblematikk, høy alder eller avhengighet av tjenester er særlig sårbare.
Formålet med TryggEst er å gi kommunene et systematisk og tverrfaglig verktøy for å:
· avdekke, håndtere og følge opp bekymringer om vold og overgrep
· sikre bedre vern og oppfølging av utsatte voksne
· styrke samarbeid mellom kommunale tjenester og eksterne aktører
TryggEst er ikke en lovpålagt ordning, men er anbefalt av statlige myndigheter som et virkemiddel for å styrke kommunenes arbeid på området.

Innføring av TryggEst innebærer blant annet:
· etablering av et tverrfaglig TryggEst-team eller funksjon
· faste rutiner for mottak, vurdering og oppfølging av bekymringsmeldinger
· tydelig ansvar og rollefordeling i kommunen
· opplæring av ansatte i relevante tjenester
· samarbeid med blant annet politi, helse, vergeordning og spesialisthelsetjeneste ved behov
Ordningen bygger på eksisterende kommunale tjenester, og skal fungere som et supplement og en tydelig struktur for arbeidet, ikke som en ny særskilt tjeneste.
Brønnøy kommune skal undersøke muligheten for innføring av TryggEst i løpet av 2027.


[bookmark: _Toc234322283]Vold mot ansatte

Alle tjenester har egne rutiner for håndtering av vold mot ansatte. De ansatte skal være kjent med rutinen og hvor den kan finnes. Alle tjenester har ansvar for opplæring og informasjon til nyansatte rundt tematikken. Brønnøy kommune bruker Compilo som verktøy for interne dokument som disse. 

Med kunnskapen vi har om hvor skadelig det er for barn å bli utsatt for og være vitne til vold, er det naturlig at en stor del av innsatsen rettes her. Samtidig er det et stort behov for en mer systematisk innsats også overfor andre sårbare grupper som eksempelvis innvandrere, rusmisbrukere, eldre og funksjonshemmede. 

Tidlig innsats – viktigheten av tidlig innsats og forebygging på kommunalt nivå

Gjennom handlingsplanen jobber vi med å forebygge bruk av vold og overgrep, avdekke og hindre at vold og overgrep vedvarer. For at en kommune skal være rustet til et slikt arbeid må både ansatte og privatpersoner ha solid kunnskap om hva vold er, hvordan det å være utøver av og voldsutsatt arter seg og hvordan det kan forebygges blant barn og voksne. Kunnskap om og trening i avdekkende samtaler er sentralt, samt god, tverrfaglig og helhetlig oppfølging etter avdekking. I kunnskapsdelen, som ligger som vedlegg til planen, har vi sagt noe om vold som fenomen, omfang og plikter. I tiltaksdelen er det beskrevet hva de ulike enhetene skal jobbe målrettet med de neste årene for å nå hovedmål og delmål. 
Det er satt fokus på tre hovedområder som må dekkes i arbeid med vold i nære relasjoner for å kunne oppnå hovedmålet om at kommunens innbyggere skal kunne leve sine liv uten vold: 

Forebygge
Avdekke
Handle

[bookmark: _Toc234322285]Delmål 1: forebygge - våge å se
Det å våge å se innebærer at som ansatt eller privatperson må man noen ganger se forbi at du ikke vil tro at en nabo, en du kjenner, eller er i slekt med kan utsette andre for vold/overgrep. Det er ekstra viktig at det på små steder med små forhold er tydelige rutiner i tjenester og nok informasjon til privatpersoner på hvordan de skal gå fram ved mistanke. Inhabilitet skal alltid vurderes, og det kan da trekkes inn samarbeidspartnere fra nabokommune.





[bookmark: _Toc234322286]Delmål 2: Avdekke – tørre og spørre
”Å lene seg fremover i møte med aggresjon og vold er å overstyre sin natur. Det krever veiledning” 								
      (Kari Lossius, Bergensklinikkene).

Å spørre om vold eller overgrep, høre om det og snakke om det og ikke minst få informasjon om at et barn eller en voksen du er i kontakt med er utsatt for det, kan være ubehagelig. Det krever at alle som møter mennesker, der vold er tema, må være trygg i seg selv og i egen rolle slik at man tør å ta tak i den informasjonen man får. Fagfolk må vite hva de skal gjøre med informasjonen og hvor de skal henvende seg for at utsatte skal få riktig hjelp. Det er avgjørende at tjenestene som møter mennesker, har rutiner for hvordan håndtere informasjon om at en voksen eller et barn de møter er utsatt for vold/overgrep, eller de blir bekymret for at de er utsatt. Det er viktig at voksne tør å spørre, og at de spør igjen om de får benektende eller unnvikende svar som de ikke slår seg til ro med. Blir den voksne usikker om det er riktig at det er h*n som fortsetter å spørre, kan man søke råd hos politi, Barnehus eller barnevern.
Ifølge en norsk studie tok det i snitt 17,2 år før overgrepsofre avslørte overgrepene til andre (Thoresen, & Hjemdal, 2014). En studie viste at det fagpersoner opplevde som mest vanskelig ved å avdekke mulige belastninger hos barn, var tre forhold: Dels manglende tro på at de var i stand til å avdekke traumer og hjelpe barna på grunn av utilstrekkelig kompetanse eller ressurser, dels engstelse for å bidra til å gjøre vondt verre på grunn av uforutsigbarhet og dels personlig følelsesmessig belastning forbundet med å snakke om og å tenke på barnemishandling (Steine et al., 2016) For å øke avdekkingsgraden trenger fagfolk kontinuerlig arbeid med å styrke egen følelsesregulering, selvinnsikt og relasjonsbygging. Dette kommer ikke av seg selv!
For å kunne avdekke vold eller overgrep i nære relasjoner, må en ha forebyggende program, og det må starte i svangerskapsomsorgen, og videre i helsestasjon, barnehage, skole osv. Når man har gode program eller tiltak for å forebygge og avdekke må man også ha rutiner, beredskapsplaner og en solid faglig basert handlingskompetanse i fagpersoner og systemer i kommunene.

[bookmark: _Toc234322287]Delmål 3: Mot til å handle
Å kunne gi et helthetlig og samordnet tilbud til voldsutsatte i kommunen forutsetter god kjennskap til tjenesteapparatet i kommunen, samt systematisk samhandling mellom instansene. 

Tiltak i planperioden
For å nå hovedmål og delmål i denne handlingsplanen skal de kommunale enhetene jobbe med ulike tiltak de neste årene. Hver enhet har satt opp tiltak knyttet til de tre delmålene og de interkommunale tjenestene har gitt sine innspill på prioriterte oppgaver. 
	Barnehagene i Brønnøy, kommunale og private

	DELMÅL
	TILTAK
	2027
	2028
	2029
	2030
	Ansvarlig

	

Forebygge – våge å se

	Bruk av «Æemæ» og opplæring av nyansatte. 
	X
	X
	X
	X
	Styrere/ped.ledere

	
	NOK Nordland kan brukes som ressurs, kompetanseheving av personalet og bidra inn i foreldremøter
	X
	X
	X
	X
	Styrere/ped.ledere

	
	Beredskapsplan på feltet, må gjennomgås årlig og det må sørges for gjennomgang med nyansatte
	X 
	X 
	X 
	X 
	Styrere/Personalet

	
	Gjennomgang av rutiner for opplæring av nytilsatte, også for hele personalet
	X
	X
	X
	X
	Styrere/personalet

	
	Personalet gjennomfører kurs: vold og seksuelle overgrep (Barnehagekurset – helsekompetanse.no) Etter behov
	
	X
	X
	X
	Styrere/Personalet

	
	Kompetanseheving: Ansatte får delta på fagdager organisert av kommunen eller andre instanser på tema. Alle har oversikt over meldeplikt og avvergeplikt, samt opplysningsplikten. Bruker veilederen.no, bør gjennomgås årlig.
	X
	X
	X
	X
	Styrere/personalet

	

Avdekke – tørre å spørre
	Barnehagen jobber årlig med snakkesimulatoren til RVTS; snakkemedbarn.no. Inn i årshjul, gjennomføres årlig.
	X
	X
	X
	X
	Styrere/ped.ledere

	
	Ansatte kan melde saker for drøfting på ped.leder møter og basemøter. Styrere og ped.ledere er tilgjengelig for samtaler når det trengs. 
	X
	X
	X
	X
	Styrere/ped.ledere

	

Mot til å handle
	Brønnøy kommune har rutiner ved bekymring. Handlingsveilederen på nett, «når du er bekymret for et barn» er tilgjengelig. 
	X
	X
	X
	X
	



	Skolene

	DELMÅL
	TILTAK
	2027
	2028
	2029
	2030
	Ansvarlig

	

Forebygge – våge å se

	Ansatte på 1.-4.trinn jobber etter Redd Barnas program «Kroppen min eier jeg»
	X
	X
	X
	X
	Rektorer

	
	Ansatte på 5.-10.trinn jobber med Link til livet «På godt og vondt». Link til livet må implementeres bedre i Brønnøy skolene. Noen bruker også «livet og sånn» i dette arbeidet
	
	X
	X
	X
	Rektorer

	
	NOK Nordland kan benyttes som ressurs, inn mot elever, veiledning av ansatte og bistå i foreldremøter
	X
	X
	X
	X
	Rektorer og skolehelsetjenesten

	
	Skolen har tema nettvett i undervisning og på foreldremøter. 
	X
	X
	X
	X
	Rektor i samarbeid med politi

	
	Skolen utarbeider rutine for opplæring av nyansatte for håndtering av tema. 
	X
	
	
	
	Rektor

	
	Nyansatte får informasjon om hvilke rutiner skolen har om temaet vold/overgrep
	X
	X
	X
	X
	Rektor

	
	De ansatte deltar på fagdager om temaet organisert av kommunen, alternativt gjennomfører helsekompetanse.no sitt skolekurs. 
	X
	X
	X
	X
	Oppvekst

	

Avdekke – tørre å spørre
	Ansatte i skolen gjennomfører økter med verktøyet https://www.snakkemedbarn.no/om-snakke-sammen/. Dette må jobbes med kontinuerlig
	X
	X
	X
	X
	Rektorer

	
	Ansatte i skolen ser Samtaler med barn | KoRus – Sør (korus-sor.no) om samtaler med barn, og har workshop/gruppearbeid. Vurderes etter behov. 
	X
	
	
	
	Rektorer

	

Mot til å handle
	Brønnøy kommune har rutiner ved bekymring. Handlingsveilederen på nett, «når du er bekymret for et barn» er tilgjengelig.
	X
	X
	X
	X
	Rektor

	
	Ansatte i skolen kjenner rutiner for håndtering av informasjon om vold/overgrep fra barn. Fast informasjon i oppstart av skoleåret.
	X
	X
	X
	X
	Rektorer

	
	Ansatte i skolen blir informert om hva som ligger i meldeplikt og avvergeplikt. Fast informasjon i oppstart av skoleåret.
	X
	X
	X
	X
	Rektor



	Helsestasjon, skolehelsetjenesten og jordmortjenesten i kommunen

	DELMÅL
	TILTAK
	2027
	2028
	2029
	2030
	Ansvarlig

	

Forebygge – våge å se










	Tema vold og overgrep tas opp i samtaler fra svangerskap til ungdomsskolen. Se vedlegg nasjonalfaglige retningslinjer. 
	X
	X
	X
	X
	Avdelingsleder /helsesykepleiere

	
	Rutiner laget under «Tidlig inn» kompetansehevingsprogrammet følges. Se vedlegg «tidlig inn»
	X
	X
	X
	X
	Avdelingsleder
/helsesykepleier

	
	Alle ansatte må gjennomføre e-læringskurset- vold og seksuelle overgrep mot barn, helsekompetanse.no. Repetisjon annen hvert år.
	
	X
	
	X
	Avdelingsleder/ den enkelte helsesykepleier

	
	Kjenne til veilederen for helse- og omsorgstjenestens arbeid, Voldsveilederen fra nkvts
	X
	X
	X
	X
	Avdelingsleder


	
	Fra svangerskap til barnet er 5 år  brukes appen «helseoversikt» der vold og overgrep er tema som tas opp
	X
	X
	X
	X
	Avdelingsleder/
jordmor/ helsesykepleier

	
	Jordmor og helsesykepleier setter av god tid på konsultasjoner for å bli godt kjent, skape tillit.
	X
	X
	X
	X
	Avdelingsleder

	
	Helsesykepleier er lett tilgjengelig på skolene, samt via mobiltelefon til den enkelte helsesykepleier 
	X
	X
	X
	X
	Avdelingsleder

	
	Helsesykepleier er kjent med forebyggende program som kjøres i barnehager og skolene. 
	X
	X
	X
	X
	Avdelingsleder

	
	Delta i møte med samarbeidspartnere som barnevern, familievernkontoret og politiet jevnlig. Kompetanseheving og bedre samarbeid.
	X
	X
	X
	X
	Avdelingsleder/ leder ulike samarbeids-partnere

	
	Møtepunkt månedlig med BUP/kommunepsykolog for veiledning/råd i forhold til barn som har utfordringer. 
	X
	X
	X
	X
	Avdelingsleder

	
	Delta i R-team der barnehager og skoler kan ta opp bekymringer, med samtykke eller anonymt
	X
	X
	X
	X
	Avdelingsleder
/helsesykepleier
/leder Barnehage/skole

	

Avdekke – tørre å spørre
	Jordmor har samtale med eget skjema der hun kartlegger vold. Tilbud om samtale hos spesialisert jordmor
	X
	X
	X
	X
	Avdelingsleder/leder jordmortjenesten

	
	Øve seg på å snakke med barn man er bekymret for ved å bruke Snakkemedbarn.no.
	X
	X
	X
	X
	Avdelingsleder

	
	Kjenne til konsultasjonsteam i Bodø-barnehuset/Nok Nordland for råd og veiledning
	X
	X
	X
	X
	Avdelingsleder

	

Mot til å handle
	Årlig gjennomgang av opplysningsplikt til barnevernet. Kan bruke handlingsveilederen «Når du er bekymret for et barn» på Brønnøy kommune sin nettside.
	X
	X
	X
	X
	Avdelingsleder

	
	Kjenne til rutiner for melding til barnevernet/politi
	X
	X
	X
	X
	Avdelingsleder

	
	Kjenne til tilbud om lokal voldsforebygger ressurs og krisesentertilbud i Verdal
	X
	X
	X
	X
	Avdelingsleder

	
	Kjenne til overgrepsmottak
	X
	X
	x
	X
	Avdelingsleder















	Pleie og omsorg 

	DELMÅL 
	TILTAK 
	2027 
	2028 
	2029 
	2030 
	Ansvarlig 

	 
 
Forebygge – våge å se 
 
	Årlig gjennomgang av gjeldende varslingsrutiner 
	x 
	x 
	x 
	x 
	Områdeleder 

	
	Informasjon til nyansatte om holdninger, verdier og normer – en del av opplæringsplanen 
	x 
	x 
	x 
	x 
	Enhetsleder 

	
	Utarbeide rutinemaler for hvordan håndtere meldinger om mulige overgrep og oppfølging av voldshendelser til de ulike tjenesteområdene – deriblant tjenester til mennesker med utviklingshemning, eldre og utsatte personer innen rusfeltet 
	 
	x 
	 
	 
	Enhetsleder 
 

	Avdekke – tørre å spørre 
	Kompetansehevende tiltak for å avdekke vold og overgrep gjennom kartleggingsverktøy 
	 
	x 
	x 
	x 
	Enhetsleder 

	 
 
Mot til å handle 
	Ansatte er trygge på aktuelle rutiner for å forebygge, fange opp og følge opp bekymring for vold og seksuelle overgrep 
	 
	x 
	x 
	x 
	Enhetsleder 

	
	Implementere handlingsveileder og rutiner – jevnlig opplæring av ansatte 
	 
	x 
	 
	x 
	Enhetsleder 

	
	Tilby helhetlig oppfølging av voldsutsatte gjennom samordning av tiltak mellom ulike instanser 
	x 
	x 
	x 
	x 
	Koordinerende enhet 

	
	Innbyggere får informasjon om vold i nære relasjoner, rettigheter og hvor de kan søke hjelp 
	 
	x 
	 
	 
	Områdeleder 









[bookmark: _Toc234322289]Interkommunale tjenester
	Krisesenter og lokal fagkonsulent voldsforebygging
Ansvarlig: Kommunens ledelse er ansvarlig for at kommunens innbyggere har tilgang til krisesentertjenester. Avtale om fullstendig tilbud er tegnet med Nord-Trøndelag krisesenter. Dagsamtaler og oppfølging før/ etter botid på krisesenter – ivaretas også av lokal ressurs Fagkonsulent Voldsforebygging.
Alle offentlig ansatte i Brønnøy skal ha kunnskap om og rutiner for håndtering av informasjon om vold og overgrep og ha rutiner for melding videre til andre instanser som politi og barnevern.
[bookmark: _Hlk92452626]Kompetanse: 
Ansatte på krisesenteret og lokal ressurs skal ha kompetanse på risikovurdering og håndtering av ulike typer vold.
Krisesenteret skal ha person som er barnefaglig ansvarlig med spesiell kompetanse på barn som er utsatt for vold/lever i hjem med vold.
Ansatte på krisesenteret og lokal ressurs skal holde seg faglig oppdatert via fagdager, seminar og fagkonferanser i regionen, via egen kommune eller region, Krisesentersekretariatet, RVTS, Bufdir eller andre aktuelle instanser. 
Samarbeid med ROP og samtaler med voldsutsatte videreføres lokalt.
Ansatte i Brønnøy kommune skal være kurset på ulike typer vold, meldeplikt og avvergeplikt. 
Hvordan: 
Rutiner på hver enkelt arbeidsplass.
Kontinuerlig tilegnelse av fagkunnskap om vold og overgrep.
Deltagelse i aktuelle samarbeidsfora.  
Innen: 
Kontinuerlig

	Familievern
Ansvarlig: 
Bufetat, leder for lokalt familievernkontor
Kompetanse, rutiner: 
Familievernkontoret har gode rutiner på plass for å avdekke vold og overgrep og rutiner på hvordan denne informasjon sendes videre. 
I meklingsbegjæringer er det rutiner for å avdekke vold ved begjæring. 
Ansatte i familievernet har kompetanse på å avdekke og tematisere vold. 
Deltar årlig på kurs gjennom spisskompetansemiljø Vold i regi av Bufetat.
Egen kontorpakke på vold som gjennomgås jevnlig og tilbys alle nytilsatte.
Det gjennomføres årlige møter med alle Barnevernskontorene hvor det skrives samarbeidsavtaler. 
Har samarbeidsavtale med krisesenteret i Mosjøen. Ønskelig at dette også gjøres med krisesenteret i Nord-Trøndelag.
Samarbeid med Konfliktrådet ved bl.a. barn som overgripere
Deltar på samarbeidsmøter i ulike kommuner hvor forebygging av vold er tema. 
Tilbud til foreldre som har/opplever utfordringer i foreldresamarbeid og høyt konfliktnivå, gjennomføres 4 ganger i Brønnøysund og 4 ganger i Mosjøen årlig. Dette for å forebygge at barn vokser opp med høyt konfliktnivå/vold mellom foreldrene.
Familievernet tilbyr sinnemestringskurs, gruppe og individuelt, samt individuelle kurs i EEA; Enkel og effektiv aggresjonskontroll. Tilbyr snart kurset Godt samliv til førstegangsforeldre, med bl.a. tema konflikt og forebygging vold. 

	Politi
Ansvarlig: 
Nordland politidistrikt og politistasjonssjef
Anbefalt kompetanseheving, rutiner: 

Har på plass rutiner for å avdekke vold og overgrep, og for hva de gjør videre med informasjonen. 
 
Har i Nordland et eget avsnitt som jobber med forebygging av vold i nære relasjoner. Avsnitt for risikoanalyse og kriminalitetsforebygging (RISK).
 
Tilbyr undervisning i nettvett og seksuallovbrudd på nett for mellomtrinn og ungdomstrinn. Denne undervisningen tilbys også til foreldre samme dag som barna har det som tema på skolen. Videregående skole tilbys undervisning innenfor tematikken seksuallovbrudd og atferd på nett.
 
Bekymringssamtaler med unge anmeldt for seksuallovbrudd, også for de som ikke er anmeldt, i de tilfeller der det foreligger bekymring.
 
Har rutiner for samarbeid ved barneverntjenesten og barnehuset ved vold/overgrep mot barn. 
 
Har rutiner for kontakt med krisesenteret, for kvinner og for menn. 
 
Har kompetanse lokalt på sedelighet.
 
Deltar på fagdager organisert av kommunen eller andre instanser på tema. 
 
Har kompetanse på meldeplikt og avvergeplikt.



	PPT
Ansvarlig: 
Kommunalt ansvarlig PPT, PPT leder
Kompetanseheving, rutiner: 
Kompetanse på å snakke med barn om vanskelige temaer og på fagfeltet vold og overgrep.  
Alle ansatte har gjennomført e-læringskurs: https://www.snakkemedbarn.no/ 
Deltar på fagdager organisert av kommunen eller andre instanser på tema.
Har kompetanse på meldeplikt og avvergeplikt.

	[bookmark: _Hlk92873842]NAV
Ansvarlig: 
NAV-leder
Anbefalt kompetanseheving, rutiner: 
Ansatte går gjennom og har tilgjengelig handlingsveileder ved mistanke om vold og overgrep
Alle ansatte har sett på og gjort seg kjent med: 
NKVTS - En veileder om vold i nære relasjoner
Kontakt med ROP for veiledning i tilfeller der man er usikker.
Deltar på fagdager/ kurs organisert av kommunen eller andre instanser på tema.
Har kompetanse på meldeplikt og avvergeplikt.

	[bookmark: _Hlk97217695]BUP/VOP
BUP/VOP
Ansvarlig: 
Johanne Innervik Pettersen, Enhetsleder BUP
Hanne Karijord, Enhetsleder VOP
 
Anbefalt kompetanse, rutiner: 
BUP/VOP har kompetanse på:
· NKVTS - En veileder om vold i nære relasjoner
· Meldeplikt og avvergeplikt
· Voldsrisikovurdering
· Traumebehandling (EMDR og TF-CBT)
 
Fra 2026 deltar BUP i et forskningsprosjekt i regi av NKVTS, som omhandler kartlegging av volds- og overgrepsutøvelse blant unge i BUP.
BUP/VOP deltar på felles kurs og opplæring med kommunen ved behov.
 
Ansatte BUP/VOP:
· ​MAP-kurs (Møte med Aggresjonsproblematikk) opplæringsprogram for å forebygge og håndtere aggresjons- og voldsproblematikk i helse- og sosialsektoren.
· Intern prosedyre ift. håndtering av vold og truser.

Vedlegg 1: Hjelpetilbud lokalt, regionalt, digitalt og nasjonalt
Vedlegg 2: Handlingsveileder 
Vedlegg 3: Prinsipper for den gode samtalen med barn
Vedlegg 4: Vold-definisjoner og beskrivelser 
Vedlegg 5: Skjema til støtte for: KONKRETISERE BEKYMRINGEN   
Vedlegg 5: skjema til støtte for: TILTAKSPLAN     
Vedlegg 8: Referanse/ kilder

[bookmark: _Toc234322292]Hjelpetilbud – kontaktoversikt
[bookmark: _Toc234322293]Ved bekymring for barn
Statens barnehus Bodø
· Nettside: https://www.statensbarnehus.no/barnehus/statens-barnehus-bodoe/
· Tilbyr: Råd, veiledning og konsultasjonsteam for fagpersoner (bl.a. SSA)
Barneverntjenesten Sør-Helgeland
· Nettside: https://www.bronnoy.kommune.no
· Vakttelefon dag: 958 54 670
· Akutt (døgnåpen): 908 07 210
· Digital bekymringsmelding: https://www.ks.no
· Tilbyr: Råd, anonym drøfting og oppfølging av bekymringsmeldinger
[image: ]
[bookmark: _Toc234322294]Ved bekymring for voksne
VO-linjen (Vold- og overgrepslinjen)
· Telefon: 116 006 (døgnåpen)
· Gratis og anonym
· Tilbyr: Råd, veiledning og kontakt med lokale tilbud
Vern for eldre
· Telefon: 800 30 196 (man–fre kl. 09–15)
· Tilbyr: Råd til eldre (62+), pårørende og fagpersoner
[image: ]
Lokale hjelpetjenester
Politi
· Nødnummer: 112
· Nettside: https://www.politiet.no
· Tilbyr: Hjelp ved vold, overgrep og akutte situasjoner
Krisesenter Trøndelag, Verdal
· Telefon: 74 07 77 10
· Nettside: Nord-Trøndelag Krisesenter IKS
· Tilbyr: botilbud, telefontilbud, dagtilbud og oppfølging i reetableringsfasen
Lokal voldsforebygger
· Telefon: 48 00 23 35
· E-post: bente.hongbarstad@bronnoy.kommune.no
· Tilbyr: Samtaler, råd, foreldreveiledning, oppfølging av tidligere og nye brukere av krisesentertilbud og oppfølging i reetableringsfasen 

Familievernkontoret Mosjøen (Brønnøysund)
· Telefon: 75 11 41 80
· E-post: kf.mosjoen@bufetat.no
· Tilbyr: Parterapi, familieterapi, mekling
BUP Brønnøysund
· Nettside: https://helgelandssykehuset.no
· Krever henvisning fra lege/barnevern
· Tilbyr: Psykisk helsehjelp til barn og unge
ROP Brønnøy
· Nettside: https://www.bronnoy.kommune.no
· Tilbyr: Samtaler og oppfølging (rus/psykisk helse)
Fastlege
· Henviser til spesialisthelsetjeneste og overgrepsmottak
NOK Nordland (Mosjøen)
· Nettside: https://noknordland.no
· Gratis lavterskeltilbud for utsatte og pårørende

Nasjonale hjelpelinjer
· Volds- og overgrepslinjen: 116 006
· Hjelpetelefon (seksuelt misbruk): 800 57 000
· Mental Helse: 116 123
· Vern for eldre: 800 30 196
· Røde Kors (tvangsekteskap/kjønnslemlestelse): 815 55 201
· Voldsoffererstatning: 78 98 95 00

Nettressurser (voksne)
· https://dinutvei.no
· https://www.overgrep.no
· https://www.volinjen.no
· https://ressurssenteret.no
· https://www.ssmm.no
· https://www.vitrordeg.com

Nettressurser (barn og unge)
· https://www.ung.no/vold/
· https://www.jegvilvite.no
· https://www.reddbarna.no/jegerher
· https://www.nettovergrep.no
· https://slettmeg.no
· https://dubestemmer.no

 Foreldreressurser (nettovergrep)
· https://www.barnevakten.no
· https://bufdir.no (TryggEst)
· https://slettmeg.no

Tiltak for voldsutøvere
Familievernet (sinnemestring)
· Nettside: https://dinutvei.no
· Tilbyr: Sinnemestring og samtaler
Andre tilbud:
· https://www.littsint.no (nettkurs sinne)
· https://detfinneshjelp.no (forebygge overgrep)
· https://reform.no/tjenester/mannstelefon/

[image: ] Samarbeid og oppfølging
· Tverrfaglig samarbeid mellom politi, barnevern, skole og helse
· Ansvarsgrupper opprettes ved behov
· Koordinator sikrer helhetlig oppfølging
[image: ]
 
Det finnes et bredt spekter av hjelpetilbud – fra akutte tjenester (politi, krisesenter) til rådgivning, behandling og nettressurser – for både utsatte, pårørende og utøvere. Tilbudene er tilgjengelige lokalt, regionalt og nasjonalt, og mange er gratis og anonyme. 

[bookmark: _Toc234322296]Handlingsveileder 
Her følger en oversikt over hva man kan se etter og hvem man skal kontakte ved mistanke om vold og overgrep. Denne kan henges opp som huskeliste. Brønnøy har også veilederen Når du er bekymret for et barn - Hovedportal (bronnoy.kommune.no)

	SE

· Sår og blåmerker
· Brann- og kuttskader
· Selvskading
· Svimmelhet
· Konsentrasjonsproblemer
· Søvn- og spiseproblemer
· Uro og utagering
· Nedstemthet/ isolasjon
· Irritabilitet, skvettenhet
· Avtaler endres ofte
· Personen motsetter seg hjelp som krever innsyn i familien
· Partner er ofte med på avtalene
· Hyppige legebesøk med diffuse symptomer
· Reaksjoner ved berøring
· Bruk av rusmidler
VOLDEN KAN HA MANGE ANSIKTER – DEN KAN VÆRE FYSISK, PSYKISK, SEKSUELL, ØKONOMISK ELLER HANDLE OM OMSORGSSVIKT
Følg intuisjonen din!


	SPØR

Prøv å få til en dialog slik at volden erkjennes

Start gjerne med:
-Jeg har lagt merke til….

Beskriv så det du ser:
-Det virker som du er mye borte fra jobb
-du virker sliten
-du har blåmerker på armen…

Fortsett med:
-Dette gjelder kanskje ikke deg, men min erfaring er at mange som ikke har det så greit hjemme kan få slike plager.
Hva tenker du om det?
-Hvordan har du det hjemme?

TIPS
-still åpne, ikke ledende spørsmål 
· fortell mer..
· hva gjorde du?
· hvor var du?
· hvordan opplevdes det?
-benytt aktiv lytting, ikke avbryt
-gjenta nøkkelord i det som sies



	AVKLAR

Hvordan arter volden seg?
-slag, trusler og seksuell tvang
-lugget, brent, ydmyket og latterliggjort
-manglende råderett over egne penger
-nektes kontakt med familie/ unngår kontakt pga skammen
-ødelegger ting personen er glad i
-kjæledyr mishandles
-tvangsekteskap/ kjønnslemlestelse
Og annet….

Hvor alvorlig er volden?
-når skjedde det sist?
-Beskriv hva som skjedde
-Er du redd for at noe skal skje fremover?
-er det fare for liv og helse for deg og dine barn?
-har du vært i kontakt med politi eller krisesenter tidligere?

Risikofaktorer
Samlivsbrudd, tidligere voldsepisoder, tilgang til våpen, økonomiske vansker, sykdom, rus.

Ved økt risiko for grov vold og partnerdrap: Politi og krisesenter må kontaktes!









HANDLE!
	Akutte situasjoner				
Ved alvorlige trusler etter vold og overgrep:

Ring politiet for å forhindre nye akutte overgrep! Fortell hva du har sett og hvorfor du er redd for nye overgrep (avvergeplikten). Den voldsutsatte kan anmelde overgrepet eller politiet kan ta ut offentlig påtale.

Ved mistanke om voldtekt kontaktes overgrepsmottaket på Mo eller lokal legevakt for undersøkelse og sikring. Unngå kroppsvask før undersøkelsen.

Tilby den voldsutsatte å ta kontakt med krisesenteret. 

	HVA GJØR DU?

Målet er å motivere den voldsutsatte til å kontakte hjelpeapparatet.


Anonyme drøftinger: er du usikker på hva du skal gjøre, kan du drøfte sake anonymt med krisesenter eller politi.

Informasjon om hjelpetilbudet til den voldsutsatte: hjelp den voldsutsatte med å finne informasjon om hjelpeapparatet!

OBS: har barn vært vitne til volden? Send bekymringsmelding til barnevernet. Å være vitne til vold har like alvorlig effekt for barn som selv å bli utsatt for vold




	Veiledningssamtale med krisesenteret per telefon eller med fagkonsulent voldsforebygging på Rådhuset

Inviter den voldsutsatte til en samtale med krisesenteret. Krisesenteret kan hjelpe til med å vurdere sikkerheten, om forholdet skal anmeldes og gir råd og veiledning om veien videre for å stoppe volden.
Avvergeplikten: alle har en plikt til å anmelde eller på annen måte avverge og hindre alvorlige forbrytelser.


Ikke alle trenger å bo på krisesenteret. Voldsutsatte kan få jevnlige veiledningssamtaler i en vanskelig fase.

Du kan også som ansatt invitere fagkonsulent voldsforebygging med i møte med den voldsutsatte.

	                Den gode samtalen med barn – kortfattet veiledning
Formål
Å bli lyttet til av en trygg voksen kan være starten på at et barn får det bedre. Barn trenger voksne som tåler å høre det som er vanskelig, og som hjelper dem med å sette ord på tanker, følelser og erfaringer.

Grunnprinsipper
· Vær en trygg, rolig og ikke-dømmende voksen.
· La barnet dele følelser og opplevelser i sitt eget tempo.
· Hjelp barnet med å sette ord på tanker og følelser.
· Bekreft og anerkjenn barnets opplevelser.
· Vær ærlig om det du vet og ikke vet.
· Ikke lov mer enn du kan holde.
· Forklar hva taushetsplikt innebærer.
· Gi barnet medvirkning i hva som skal formidles videre og hvordan.
Når barn får dele vanskelige erfaringer med en trygg voksen, blir opplevelsene lettere å forstå og håndtere. Samtidig styrkes barnets evne til regulering, konsentrasjon og læring.

Slik gjennomfører du en god samtale
Lytt og speil
La barnet lede samtalen.
Eksempler:
· «Du sa at … Kan du fortelle mer om det?»
· «Hva skjedde etterpå?»
· «Hvordan var det for deg?»
Bruk hovedsakelig åpne spørsmål som inviterer barnet til å fortelle.
Husk
· Snakk mindre, lytt mer.
· Bruk korte og enkle setninger.
· Tilpass språket til barnets alder og utviklingsnivå.
· Behold roen også når barnet forteller noe vanskelig.
· Len deg gjerne litt tilbake og la barnet eie sin fortelling.

Bekreft og valider
Vis at du tar barnet på alvor.
Eksempler:
· «Det høres vanskelig ut.»
· «Det må være vondt for deg.»
· «Jeg tror deg.»
Når barnets fortelling blir møtt med forståelse og aksept, blir den lettere å leve med.

Vær oppmerksom på tegn som kan gi grunn til bekymring
Barn uttrykker ofte vanskelige erfaringer indirekte gjennom lek, tegninger eller fortellinger.
Tegn som kan vekke bekymring:
· Endringer i atferd
· Tilbaketrekning eller uro
· Konstant vaktsomhet
· Forsinket utvikling
· Gjentakende eller rigid lek
· Lek med vold eller seksualisert innhold som ligger utover barnets modenhetsnivå
Ta alltid en magefølelse eller bekymring på alvor.

Ved mistanke om vold eller overgrep
Direkte informasjon fra barnet
Hvis et barn forteller om vold eller overgrep:
Kontakt barneverntjenesten umiddelbart.

Ved usikkerhet eller bekymring
· Følg opp dine observasjoner.
· Drøft saken med kollegaer eller kommunens konsultasjonsteam.
· Ikke la bekymringen bli liggende uten oppfølging.

Når barnet begynner å fortelle
Barn forteller ofte gradvis og trenger tid.
Fortsett samtalen ved å ta utgangspunkt i det barnet allerede har sagt:
· «Du fortalte at … Jeg har tenkt mye på det. Kan du fortelle mer?»
· «Hvordan var det å være deg da?»
Gjenta barnets egne ord og still åpne spørsmål.
Legg gjerne til rette for flere samtaler i trygge omgivelser.

Snakk om hemmeligheter
Barn kan være lojale mot foreldre og andre voksne og trenger hjelp til å forstå forskjellen mellom gode og vonde hemmeligheter.
Gode hemmeligheter
· Overraskelser
· Hemmeligheter mellom venner som ikke skader noen
Vonde hemmeligheter
· Når noen slår
· Når noen gjør noe ulovlig
· Når barnet blir redd eller utrygt
Eksempel:
«Hvis noen gjør noe som ikke er lov, eller gjør deg redd eller lei deg, er det viktig at du forteller det til en voksen. Da kan vi hjelpe deg.»

Når barnet er redd for konsekvensene
Barn kan være bekymret for hva som skjer dersom de forteller.
Eksempel:
Barnet sier:
«Jeg vil ikke at pappa skal komme i fengsel.»
Mulig svar:
«Det du forteller om er ikke lov. Det er ikke sikkert pappa kommer i fengsel. Det bestemmer andre voksne. Det viktigste nå er at vi skal hjelpe deg slik at dette kan stoppe. Jeg må fortelle dette videre til mennesker som kan hjelpe deg, og jeg skal fortsette å være her for deg.»

Støtt og anerkjenn barnet
Ros barnet for å ha fortalt.
Eksempler:
· «Du har vært modig som fortalte dette.»
· «Jeg er glad for at du sa det til meg.»
Dersom du blir berørt, kan du sette ord på det:
«Jeg blir lei meg av å høre at du har opplevd dette. Samtidig er jeg glad for at du fortalte det, fordi ingen skal måtte bære slike ting alene.»

Samarbeid med hjelpeapparatet
· Barneverntjenesten og Barnehuset har ansvar for juridisk korrekte samtaler og videre oppfølging.
· De kan veilede skole og barnehage i vanskelige saker.
· Barnet kan ønske å fortsette å snakke med den personen det først betrodde seg til.
· Som tillitsperson kan du derfor fortsatt være en viktig støtte for barnet.

Ta vare på deg selv som voksen
Det er krevende å høre om barns vanskelige erfaringer.
· Søk råd, støtte og veiledning.
· Bruk kollegaer og fagpersoner.
· Øv på vanskelige samtaler sammen med andre.
· Benytt tilgjengelige læringsressurser, som for eksempel snakkesimulatorer.
Voksne skal ikke stå alene i møte med slike belastende situasjoner.

Viktigst av alt
Et barn som blir lyttet til, trodd på og møtt med trygghet, har langt bedre mulighet til å få den hjelpen det trenger.




[image: ]

[bookmark: _Toc234322300]VOLD – DEFINISJONER OG BESKRIVELSER
Det fins ulike definisjoner på vold. I vårt arbeide har vi valgt å forholde oss til følgende: 

«Vold er enhver handling rettet mot en annen person, som gjennom at denne handlingen skader, smerter, skremmer eller krenker, 
får den andre personen til å gjøre noe mot sin vilje eller slutte å gjøre noe den vil» 

I denne definisjonen (Isdal, 2000) er volden handlinger som har en funksjon og et mål. Voldsutsatt blir gjennom handlingen (eller mangel på ivaretakende handling) påført smerte og frykt for senere angrep. Vold har mange former, og Isdal (2000) deler den inn i 5 hovedgrupper; fysisk, psykisk, seksuell, materiell og latent vold. Disse er alle deler av et voldsbilde som undertrykker individer og bryter ned gode relasjoner. Felles for volden er at den er nedbrytende, og at forutsetningene for kjærlighet minsker over tid om volden får vedvare.
For voldsutsatte er volden krenkende i større eller mindre grad, avhengig av voldens omfang og natur, samt individuelle forskjeller. Vi kan alle oppleve å være sinte på andre, men en voldsutøver har et problem med å regulere sine følelser, og uttrykker disse aggressivt og skader dermed de/n utsatte. Voldsutøver kan oppleve volden som dempende på økende frustrasjon i øyeblikket, men angeren er for mange stor i etterkant. Voldsutøver og voldsutsatt kan definere volden bort, bortforklare og benekte. Voldsutsatte kan også omdefinere eller bagatellisere opplevd vold for å klare å leve over tid i et kjærlighetsforhold som også er et voldsregime. 
Fagpersoner må være godt oppdatert på voldens natur, samt effekten av vold overfor enkeltindivider, familier og samfunnet rundt. 

Vold i nære relasjoner 
Det er i de nære relasjonene at man kommer tettest på hverandre, og da samtidig kan utfordre hverandre mest. Noen ganger har mennesker vansker med å fungere hensiktsmessig og ivaretakende overfor en partner. Her er en definisjon som gir utfyllende informasjon om vold i nære relasjoner.

"Vold i nære relasjoner omfatter fysisk og psykisk vold mellom familiemedlemmer, herunder partnere og ekspartnere, og mellom foreldre og deres barn. Vold er en handling eller trussel, som – uansett formål – er egnet til eller skader en annen persons integritet, eller som skremmer, smerter eller skader personen (barn eller voksen). Volden kan ha samme effekt på andre personer som overværer eller overhører handlingen.  Volden kan både være en bevisst handling eller en handling som skjer i affekt, og handlingen overskrider samfunnets lover og normer."
(SISO, Videncenteret for Sociale Indsatser ved Vold og Seksuelle Overgreb mod børn, 2013, www.socialstyrelsen.dk, oversatt av RVTS Nord)
Vold i nære relasjoner omfatter ulike former for vold og overgrep mellom nåværende og tidligere familiemedlemmer, og skadeomfanget på kort og lang sikt berører også barn som blir vitne til vold. Volden kan utøves på mange måter, og den kan skje episodisk eller mer kronisk. Også i tilfeller hvor volden er episodisk, vil volden prege relasjonen hele tiden, ved at den utsatte frykter nye episoder, samt tilpasser seg for å forhindre nye voldsepisoder. Vold i nære relasjoner er ikke et ensartet fenomen. En voldsutsatt kan også være voldsutøver, og en form for vold forekommer sjelden uten at også andre krenkelser finner sted. 
Volden kan finne sted i ulike nære relasjoner. I denne handlingsplanen utvider vi definisjonen av “nære relasjoner” til også å omfatte relasjoner der utøver og offer står i et makt/omsorgs-forhold til hverandre. Som eksempel nevnes relasjon mellom lærer-elev, barnehageansatt- barnehagebarn, tjenesteutøver- tjenestemottaker. Også vold, overgrep og krenkelser mellom jevnaldrende er viktig å ha fokus på. Jevnaldrende barn og unge utvikler ofte tette forhold, og kan utsette hverandre for krenkelser og i verste fall overgrep fordi de ikke i tilstrekkelig grad forstår konsekvens av sine handlinger. Vold og overgrep som utøves av barn mot barn står i en særstilling. Når overgriper er under strafferettslig alder på 15 år, så er ikke dette strafferettslige forhold. Både offer og overgriper vil ha krav på utredning og oppfølging fra hjelpeapparatet.   
Vold i nære relasjoner omfatter ulike former for vold, som vil beskrives mer utfyllende videre i handlingsplanen:  
Fysisk vold (eks: slag, spark, bitt, kvelertak, holding, risting, ørefik, bending (bøying av ledd)   
Psykisk vold (eks: trusler, trakassering og kontrollerende atferd)  
Seksuell vold (eks: seksuell trakassering, voldtekt)   
Materiell vold (eks: knuse eller trusler om å ødelegge gjenstander, slå i vegg/dør)  
Sosial vold (eks: begrense kontakt med venner, familie og naboer) 
Økonomisk vold (eks: kontroll over økonomiske ressurser) 
Latent vold (eks: den utsatte venter med usikkerhet på når volden vil oppstå) 
Digital vold (eks: mobbing, trusler, trakassering, spredning av bilder etc.)  
Mishandling (eks: et mønster av atferd rettet mot å krenke, kue, eller ødelegge et annet individ. Vold i nære relasjoner tar ofte form av en mishandlingssituasjon) 
  
Makt og kontroll 
Et behov for makt og kontroll er et allmennmenneskelig fenomen. I et mishandlingsforhold kan mishandler utøve makt overfor den andre. Ved hendelser i yrkeslivet eller ute i det offentlige liv der utøver av volden opplever tap av kontroll, kan vold eskalere i hjemmet. En person som er utsatt for vold opplever også tap av kontroll over eget liv. Det kan tenkes at en følelse av tap av kontroll og integritet kan oppstå gjennom en avmaktsfølelse i parforholdet/ i fht. voldsutøver. Voldsoffer kan også bli voldsutøver som reaksjon på avmaktsfølelse. Det vil si for eksempel at i et autoritært samfunn hvor menn kan bli utsatt for maktmisbruk i det offentlige, så kan dette tas med hjem til kone, som igjen utøver sin makt over sine barn gjennom krenkende atferd. Ved behandling, blir det viktig at maktutøvelse blir flyttet fra å ha makt over andre til å ha makt over seg selv (Isdal, 2000). Det er også viktig å ha fokus på krenkelser som voldsutøver har opplevd i et livsløp.
Noen voldsutsatt fortsetter å krenke sine barn, slik de selv ble krenket. Vi vet ikke nok om hva det er som gjør at noen voldsutsatt overfører slik vold igjen til sine barn, og at andre ikke gjør det. Statistikk fra Alternativ til Vold (ATV Stavanger, Bryt Voldsarven manual) viser at 60 % av deres klienter også selv har opplevd vold i sine opprinnelsesfamilier. Det gir grunn til å tenke at volden går i arv. Det er derfor viktig å ha fokus på den type arv og satsning på tiltak som kan redusere risikoen for dette. 

Vold som virkemiddel 
Per Isdal (2000) skriver at det som opprettholder vold, er at vold er effektivt. Mennesker som bruker vold for å få barn eller andre til å gjøre det de vil, anser ofte volden som det eneste effektive. Denne oppfattelsen er noe av det som overføres mellom generasjoner. Vold blir brukt som middel fordi personen som utøver denne kan mangle andre strategier. Folk som selv har vært utsatt for vold, kan også utsette egne for vold, da dette blir sett på som et naturlig virkemiddel i å få folk til å rette seg etter påbud eller forbud. Det har stor innvirkningskraft der og da, men på sikt skaper ikke vold respekt, men frykt, ikke hengivenhet, men underdanighet. Dette er ødeleggende for relasjoner. 
Voksne som har opplevd vold i nære relasjoner under oppveksten, kan bortforklare/ bagatellisere volden med for eksempel å si at de var vanskelige barn. Kommunens tiltak må være tydelig på plassering av ansvar, det er den voksne voldsutøveren som må ta det fulle ansvaret. Dette er en del av arbeidet med å unngå generasjonsoverføring av vold. 

Oppdragervold
Oppdragervold er vold som forekommer med den hensikten å oppdra barn. Dette har røtter i eldre tradisjon, der det var vanlig å tro at man måtte slå barn for at de skulle lære. Vi vet i dag at slike oppdragelsesstrategier er skadelige og fungerer mot sin hensikt. Her er tre ulike former for familievold, som har noe ulik dynamikk:
Vold som planlagt og «omsorgsfull» oppdragelse der foreldrene sier at det er en hensiktsmessig metode for å lære sine barn forskjellen på rett og galt (intensjonell oppdragervold). Videre sier de at de har en god intensjon – de vil sine barn det beste.
Overføring av skadelige familiemønstre. Foreldre sier at dette er den eneste måten å drive grensesetting på: «Slik ble vi oppdratt, og vi har jo ikke tatt skade av det». Også her er intensjonen god.
Lav frustrasjonstoleranse hos foreldre (impulsiv oppdragervold). I denne gruppen finnes mange foreldre som sliter med egne problemer, f.eks. selvopplevd vold, problemer i arbeidslivet, rus og alvorlig sykdom.
All slik vold er skadelig for barn. I den nasjonale handlingsplanen «Et liv uten vold» (2014-2017) står det:
«Enhver voldsutøvelse er en krenkelse av den som rammes, men forholdet mellom utsatt og gjerningsperson er av stor betydning for hvordan volden oppleves. Smerten over å bli utsatt for et overgrep fra en nærstående person kommer i tillegg til selve volden».
Vold i nære relasjoner utøves i hjemmet der en skulle forvente å være trygg. Volden trenger ikke skje daglig, men det kan oppleves slik fordi frykten for vold alltid er til stede. Det kan være en påkjenning å alltid måtte være «i beredskap», og en strategi kan være å undertrykke egne signaler og følelsesreaksjoner på fare. Dette kan innebære at en etter hvert kan oppfattes som likegyldig og distansert. Når barn går i konstant beredskap, kan det utviklingsmessig resultere i endringer i hjernens fungering. Når vold eller frykt for vold blir en del av hverdagen kan det bli vanskelig å forstå hva som er «normalt» og hva som «ikke er normalt». Denne typen beredskap, enten den består av uro eller apatiske tendenser, bør alle kommunens ansatte være observante på og jobbe med å kartlegge, slik at barn og familier kan få best mulig, tidligst mulig og tilstrekkelig med hjelp og bistand. Det skal være lav terskel for å drøfte slike atferds uttrykk med den enkeltes overordnede og med konsultasjonsteam eller barneverntjeneste.
Det er fint å ha med seg en undring i samtaler med foreldre rundt hva et barn trenger for å bli et modent og moralsk voksent menneske. Oppdragervold er utbredt i mange kulturer, og det er store forskjeller i hva vi opplever som normal oppvekst i ulike land. I storfamilier kan familie holdes ansvarlig hvis barn viser dårlig oppførsel. Psykisk og verbal vold (skrike til barnet) er vanlig i mange land, og høy stemmebruk er mer vanlig i mange andre land enn i Norge (van der Weele, Ansar og Castro, 2011). Noen kan også slå barna med intensjon om å herde dem fordi de er vant med et hardt samfunn.
Storesøsken kan få ansvar for å slå mindre søsken som ikke oppfører seg. I autoritære familier er det et hierarki, og de yngste og jentene har mindre makt. Denne strukturen kommer i konflikt med norsk familiestruktur, og barn kan bli utsatt for tvang og overgrep om de forsøker å bruke selvbestemmelsesrett over eget liv. Den kollektive interessen og familiens ære kan prioriteres forut for individuelle friheter og rettigheter. De kan ønske å påføre barn skam, slik at de også innretter seg etter familiens regler. Et barn som vi opplever som “kuet”, kan en kollektivistisk orientert familie oppfatte som “respektfullt” (van der Weele, Ansar og Castro, 2011).
Når barnevern og andre snakker med foreldre om vold i hjemmet, er det viktig å skille mellom gjennomtenkt praksis påvirket av kultur og mer impulsiv og ureflektert praksis. Begge deler skaper frykt i barn, men den ene er mer grunnfestet i kultur og sedvane, den andre mer i individuelle egenskaper og mulig egen traumebakgrunn hos foreldre. I disse samtalene er det viktig å se om foreldre er rigide og lite villige til å reflektere over barns behov, eller om de kan ta inn over seg budskapet om hva vold gjør med mennesker som opplever dette over tid. Noen av skadevirkningene som kan diskuteres med foreldre er at tillit til at verden er god kan forsvinne, og konsentrasjonsevne på skolen kan være redusert fordi barna blir mer fanget i frykt enn interesse for fagene. Spør foreldre gjerne ut fra eget perspektiv, om de har opplevd den volden de selv utsetter barna for, og hva de tenker om den. 
Samtaler kan lett bli moraliserende. Bruk derfor nøytrale termer, og husk å fokusere på de positive sidene ved en familiekultur også, og prøv å finne ut hva foreldrene har som mål med sin oppdragelse:
-Når du bruker streng disiplin….
-Når du setter grenser med å slå….
-Når du er veldig streng, bekymret og vil ditt barn vel…
-Når du skremmer barnet for at det skal høre etter…
					(van der Weele, Ansar og Castro, 2011, s. 132)
Hvis det går an å finne en forståelse av at det fins mange måter å bli voksen på i verden, og snakke om hvordan man definerer respekt, frykt og makt, så kan foreldre som utsetter barn for oppdragervold starte en viktig refleksjonsprosess. For flere råd, se boka “Barn som lever med vold i familien”, s. 120-138.
Vold i syklus
Vold forekommer i sykluser. Den kan ikke predikeres, men den har et fast mønster. Forut for en voldshendelse bygger det seg opp en spenningstilstand hos voldsutøver, og den voldsutsatte kan begynne å merke dette og bli ytterligere redd. Deretter skjer det en voldsepisode. Voldsutøver får i de fleste tilfeller dårlig samvittighet for denne episoden, og vil forsøke å be om unnskyldning, reparere, men også bagatellisere og prøve å glatte over. Dette kan også skje hos den som er utsatt for vold. Det kan komme lovnader om at det ikke skal gjenta seg, at utøver skal søke hjelp m.m. Hvis ikke det brytes ut av denne sirkelen, så gjentar mønsteret seg. 
 
Voldssirkelen

Slik kan hver fase i voldssirkelen se 
ut i praksis og handlinger. 



Hentet fra psykologforeningen.no, 2018
Vold som eskalerer 
Norges offentlige utredning om partnerdrap (NOU, 2020:17) angir at vold kan eskalere, og at offentlige tjenestepersoner må agere i tråd med denne tendensen. Det er funnet at hjelpeapparatet har for høy terskel før de benytter seg av avvergeplikten. Det er politiets oppgave å vurdere om det forekommer noe straffbart i hht. straffelov $282. Lokalt politi bruker risikovurderingsmodellen SARA for vurdering av alvorlighetsgrad av vold. Metoden kartlegger voldsutøverens tidligere historie med partnervold, voldsutøverens sosiale og psykiske situasjon og partners sårbarhet. NOU 2020:17 fant at hjelpeapparatet tradisjonelt har hatt en passiv holdning, at ansatte manglet leder- og kollegastøtte, og at journalføring og dokumentasjon i sakene ofte var mangelfull. Ved forståelse av behovet for dokumentasjon og forståelse av vold som eskalerende og potensielt dødelig, ruster tjenestene seg til å bistå ofre.

Mennesker som er utsatt for vold har vansker med å gjenkalle hendelser eksakt, både fordi hukommelsen påvirkes av den affektive tilstanden som igangsettes under et overfall, og fordi personen kan være sliten og ukonsentrert av å befinne seg i en trusselsituasjon over tid. Å være utsatt for vold og overgrep er også skambelagt, og lojalitet til og beskyttelse av utøver kan stå sterkt. Tjenester må derfor både benytte seg av standardiserte spørreskjema, bruke intuisjon, samt stille de samme spørsmålene flere og gjentatte ganger. Det er grunn til å være svært proaktiv når en får en mistanke om at noen utsettes for gjentatt vold. Hjelpere må være obs på gjentagelsesproblematikken når de snakker med voldsutsatte både akutt og i lengre tid i etterkant.

 Voldsuttrykkene

«Vold kommer nesten alltid ut et annet sted enn der den kom fra»
(Isdal, 2000, s. 78)
Vold har mange ulike former og uttrykk. Ofte er det også glidende overganger mellom disse voldsuttrykkene. Det er viktig å være klar over at psykisk vold og frykt kan være like skadelig som fysisk vold, og at å være vitne til vold også er å være utsatt for vold. Sitater og informasjon i denne seksjonen er hentet fra Per Isdals bok, «Meningen med volden» (Isdal, 2000).

Fysisk vold
«Fysisk vold er enhver form for fysisk makt som gjennom at den smerter, skader, skremmer og krenker, påvirker et annet menneske til å slutte å gjøre noe det vil eller gjøre noe mot sin vilje»
Fysisk avstraffelse i oppdragerøyemed er også vold. Den skal ikke bortforklares. All vold er vold. Folk som bortforklarer volden vil heller ikke ha noe godt utgangspunkt for å jobbe med sitt bidrag inn i et voldelig forhold, så disse bortforklaringene må håndteres først. Det kan skilles mellom moderat og alvorlig vold, der alvorlig vold er vold som gir risiko for alvorlig skade. Mye av den fysiske volden er målrettet og funksjonell, slik at utøver oppnår å krenke, skade og skremme.

Seksuell vold
«Seksuell vold er alle handlinger rettet inn mot en annen persons seksualitet, som gjennom at de smerter, skader, skremmer eller krenker, får denne personen til å gjøre noe mot sin vilje eller slutte å gjøre noe den vil.»
Seksuell vold kan ta form som seksuell trakassering, press til seksuelle handlinger og som voldtekt og seksuell tortur. Den forstås mer som en makthandling enn noe som handler om seksualitet. Kvinner er mer utsatt enn menn, og en undersøkelse i USA fant at 50% av de som mishandles fysisk, blir også utsatt for seksuell vold (se Isdal, 2017, s. 48). Folk som er utsatt for dette, vil som regel miste normal sexlyst og nytelse.

Materiell vold
«Materiell vold er alle handlinger rettet inn mot ting, som gjennom at de virker skremmende eller krenkende, påvirker andre til å gjøre noe mot sin vilje eller slutte å gjøre som de vil.»
Eksempel er det å slå i stykker et møbel eller kaste noe i veggen, og dermed skremme den som bivåner dette. Materiell vold er særlig skremmende når den som utøver volden også har utøvd fysisk vold. Da blir ofre gjerne forsiktige, slik at materiell vold ikke skal gå over i fysisk vold.

Psykisk vold
«Psykisk vold er alle måter å skade, skremme, eller krenke på som ikke er direkte fysiske i sin natur, eller måter å styre eller dominere andre på ved hjelp av en bakenforliggende makt eller trussel.»
 Dette kan være:
direkte trussel
indirekte trussel
degraderende og ydmykende atferd
kontroll
utagerende sjalusi
isolering
emosjonell vold

Eksempelvis skal man være observant på den personen som blir kjørt til jobb hver dag av sin partner. Dette kan være en hyggelig gest, men også en del av et omfattende kontrollregime der partneres bevegelsesfrihet er innskrenket. Videre kan subtile trusler være virksomme, f.eks. bare gjennom et mørkt blikk, når en vet at personen tidligere har vært voldelig i etterkant av et visst humør. «Kjærlighetsforhold» bygget på dominans og underkastelse gir dårlig grobunn for kjærlighet og nærhet. Ofre kan gå med på kontrollerende atferd fordi den utøvende parten blir urolig og vanskelig om de ikke går med på denne. Isolering av partner, der øvrig familie og venner ikke får treffe den utsatte, kan også forekomme. Den isolerte kan også finne på unnskyldninger for å ikke ha kontakt, blant annet pga. skammen som kan forekomme i det at hun/ han finner seg i isolasjonen. Den emosjonelle volden skaper dårlige følelser hos ofre for slik vold, f.eks. ved å overse den andre, ikke ta hensyn til avtaler, være nedlatende m.v.
 Latent vold
-virker i kraft av sin mulighet
Dette er ofte det mest dominerende uttrykket, fordi muligheten for vold alltid er til stede der trusler om og tilfeller av vold har forekommet. Dette skader livsførselen til de som lever med dette.

Motvold
Den svake parts vold rettet mot dem som har utsatt dem for vold. Denne volden kan være risikabel, fordi den medfører risiko for å bli utsatt for enda mer alvorlig og skadende vold.

Digital vold
Digital vold
Mye av barn og unges sosiale liv foregår på digitale plattformer og sosiale medier. Disse arenaene gir store muligheter for kontakt, læring og fellesskap, men kan også være steder hvor vold, krenkelser, trakassering og seksuelle overgrep finner sted. Digital vold er i dag anerkjent som en viktig del av voldsbildet, både mellom jevnaldrende og i nære relasjoner. Digitale verktøy kan brukes til å kontrollere, overvåke, true, trakassere, utpresse eller krenke andre mennesker. Det særlige ved digital vold er at den kan følge den utsatte overalt og når som helst, også i eget hjem, som ellers skulle vært en trygg arena. 
Digital vold er ikke en egen voldsform, men et samlebegrep for vold og overgrep som utøves ved hjelp av internett, mobiltelefoner, sosiale medier, spillplattformer og annen digital teknologi. Den kan inngå som en del av psykisk vold, seksuell vold, negativ sosial kontroll, økonomisk vold eller vold i nære relasjoner. 
Digital vold kan blant annet omfatte:
trakassering, hets, ryktespredning eller krenkende meldinger på nett og i sosiale medier 
trusler, utpressing eller press om å dele bilder, videoer eller personlig informasjon 
overvåking, sporing og kontroll ved hjelp av mobiltelefoner, apper, GPS-funksjoner eller sosiale medier 
hacking av kontoer, identitetstyveri eller misbruk av andres digitale profiler 
deling eller trusler om deling av private eller intime bilder uten samtykke 
uønsket eksponering for seksualisert, voldelig eller krenkende innhold 
press, manipulasjon eller tvang til å utføre seksuelle handlinger foran kamera eller i digitale møterom 
direkteoverføring, bestilling eller spredning av overgrepsmateriale på nett 
digital personforfølgelse (stalking), gjentatt kontakt eller overvåking som skaper frykt og utrygghet 



Hvem utsetter andre for vold?
Vold utøves av mennesker med ulik bakgrunn, alder og livssituasjon. Forskning viser at personer som utøver vold ikke utgjør én ensartet gruppe. Mange fungerer godt på andre områder av livet, men kan ha utfordringer knyttet til følelsesregulering, konflikthåndtering, sjalusi, kontrollbehov, rusproblemer, psykiske belastninger, traumatiske erfaringer eller sterke stressbelastninger.
Samtidig er det viktig å understreke at slike forhold ikke forklarer eller unnskylder vold. Ansvaret for voldshandlingene ligger alltid hos den som utøver volden.
Personer som blir konfrontert med egen voldsutøvelse, kan reagere ulikt. Noen erkjenner handlingene og ønsker hjelp til å endre atferd, mens andre kan reagere med benektelse, bagatellisering eller ved å legge ansvar på den utsatte. Å ta ansvar for egen voldsutøvelse er ofte en viktig del av endringsarbeidet.
Kunnskap fra behandlings- og kompetansemiljøer som Alternativ til Vold (ATV) viser at mange som utøver vold selv har erfaringer med vold, overgrep eller omsorgssvikt i oppveksten. Selv om slike erfaringer kan øke risikoen for senere voldsutøvelse, blir de aller fleste som opplever vold ikke selv voldsutøvere. Det er derfor viktig å unngå forenklede forklaringer.
I behandlingsarbeidet er sentrale mål å:
erkjenne og definere vold som vold
plassere ansvaret hos voldsutøver
utvikle bedre ferdigheter i følelsesregulering og konflikthåndtering
bearbeide tidligere belastende erfaringer
styrke empati og forståelse for konsekvensene av volden
Tidlig identifisering, samtaler og tilgang til behandling kan bidra til å forebygge ny vold og bryte voldssirkler på tvers av generasjoner.






Voldsutøver og vedkjennelse

Voldsutøvers omskriving av egne følelser i voldsforhold
Utøver kan forsvare egen følelse eksempelvis på denne måten (hentet fra Isdal, 2017):
følelse             -->            	mestring                 -->     	resultat
Jeg er redd for å           	Jeg setter håndjern        	Jeg blir tryggere
bli forlatt                       	på deg
Jeg føler meg liten         	Jeg gjør deg enda          	Jeg føler meg større
                                    	mindre                          	enn deg

For å stoppe voldsbruk, må en utøver av volden:
1.    Vedkjenne seg at personen bruker vold
2.    Rette blikket mot seg selv
3.    Vedkjenne egne følelser
4.    Lære å ta ansvar for disse følelsene uten å la dem gå ut over andre i form av vold og dominans 


Å være voldsutsatt 
Det fins ingen “typisk voldsutsatt». Menn er fysisk sterkere enn kvinner, og derfor er kvinner mer utsatt for skade. Barn utøver noen ganger vold mot sine foreldre, men det er foreldrenes ansvar å avverge slik vold, og ikke gjengjelde. 
Å være utsatt for vold kan føre til negative konsekvenser og utgjør en alvorlig utfordring for samfunnsdeltakelse og folkehelse hos de utsatte. Å forebygge vold, avdekke og gi god hjelp til utsatte og utøvere, er derfor en sentral oppgave for myndighetene. Forebygging vil kunne ha store gevinster både samfunnsøkonomisk og i det private liv til både utøver og utsatt.   
 Her er en film og en tekst om det å bli utsatt for vold:
Vold i nære relasjoner - Norsk Psykologforening (psykologforeningen.no)

Samtaler med ofre for vold
Det er ofte svært krevende og vanskelig for et offer for vold å ta en beslutning om å forlate et slikt forhold. For å bistå i denne prosessen, er det viktig med samtaler om alternative liv. Det er også viktig å tematisere den snikende effekten av vold, om hvordan man endrer seg sakte over tid, og hvordan frykt kan ta over et liv. Videre er det viktig å validere ofres kjærlige følelser for utøver av vold, men også sette spørsmålstegn ved hvor mye det koster å være i et slikt forhold. Det er viktig å snakke om alle fasetter av vold, den fysiske, psykiske, latente, materielle osv.
Det er ikke anbefalt å bli i voldelige forhold, især hvis man har ansvar for barn. Det er svært skadelig for barn å vokse opp i voldelige familier. Barnevernets samfunnsmandat er å hindre at barn vokser opp under slike forhold. Om utøver får et behandlingsopplegg der hensikt er å stoppe voldsbruk og ta i bruk reparerende strategier over tid, er det mulig å bli i et slikt forhold. Dette er en massiv investering fra begge parter, og man bør være klar over at enkelte voldsutøver kan manipulere med løfter om endring, mens endringsprosessen er mer krevende enn de og hjelpeapparatet er i stand til å håndtere.

Vold mot barn og unge

Å være vitne til vold
Vold mot annen forelder, eller krangling mellom voksne skader barns utvikling. Dette kan ha sammenheng med at de blir redde og bli nødt til å følge med på hva som skjer i hjemmet. Barn har en tendens til å ta på seg for mye ansvar, og kan også utvikle skam og skyldfølelse for den volden som forekommer i hjemmet. Det er videre også funnet at mødre som selv blir utsatt for vold ofte også utøver vold mot barna (Heltne & Steinsvåg, 2011).

Barn som opplever vold og overgrep
Barn i utvikling er mer sårbare for effekten av vold. Barn skal være trygge i sine hjem, og er de ikke det, utvikler mange langvarig mistillit til mennesker, dårlig selvbilde og dysregulerte følelser og atferd. Det er høyere risiko for utvikling av psykisk lidelse, lærevansker, atferdsvansker og rusmisbruk.
Her er veileder for mulige tegn på voldsutsatthet og overgrep.
Risikofaktorer og tegn - NKVTS - En veileder om vold i nære relasjoner
Det er viktig å huske på at noen barn ser veltilpassede ut, for å dekke over de krenkende hendelsene de utsettes for. Ved ørliten mistanke om at et barn er utsatt for noe krenkende og straffbart, skal dette drøftes, først med nærmeste leder.

Ungdommers vold mot hverandre
Når det digitale legger til rette for ukorrigert verbal vold og trakassering, vil vi hevde at terskelen senkes for dette også i lokalmiljøet. Vi påvirkes av det som formidles i mediene.
Ungdommer har svært ulike modenhetsnivåer og forståelse av hva som er akseptabel atferd. Dette trenger de de voksnes hjelp til å forstå. Både skole og hjem kan jobbe kontinuerlig og forebyggende i fht. denne typen vold. Mobbing og trakassering er verbal og psykisk vold. Utdanningsdirektoratet skriver at mobbing kan for eksempel være:
å bli baksnakket
å få spredt et rykte om seg
å bli holdt utenfor
å bli presset eller truet til å gjøre ting for andre som en ikke vil
å bli kalt noe stygt eller få en stygg kommentar for eksempel om utseende, klær, tro, eller dialekt
å bli slått, dyttet eller pirket på
å få sekken sin, eller noe annet en eier, kastet rundt
å ikke få være med i grupper på sosiale medier
å aldri få kommentarer eller likes på bilder eller andre ting
å få sårende eller stygge meldinger, bilder og videoer
at noen sprer bilder eller video av noen som er nakne
I Ungdata junior 2025 ble barn på mellomtrinnet bedt om å tenke på de siste månedene og angi hvor ofte de har blitt stengt ute, plaget eller truet av andre barn på skolen eller i fritiden. De fleste barna opplever sjelden eller aldri slike krenkelser. Samtidig viser undersøkelsen at en betydelig gruppe barn opplever dette jevnlig. I Brønnøy rapporterte 18 % av barna at de hadde blitt stengt ute, plaget eller truet omtrent hver 14. dag eller oftere. Dette er en økning sammenlignet med 12 % i 2022. 
Ungdata junior kartlegger også negative hendelser på nett og mobil. Resultatene viser at en del barn har opplevd å bli truet, få skrevet sårende ting om seg, bli utestengt fra sosiale aktiviteter på nett eller få delt sårende bilder eller videoer. Digitale krenkelser er derfor en viktig del av arbeidet med å forebygge mobbing og fremme trygge oppvekstmiljøer. 
På ungdomstrinnet viser Ungdata 2025 at 12 % av ungdommene i Brønnøy opplever å bli utsatt for plaging, trusler eller utfrysing minst hver 14. dag. Dette er omtrent på nivå med landsgjennomsnittet og representerer en svak økning fra 11 % i 2022, men fortsatt lavere enn 14 % i 2019. 
Det er viktig å være klar over at den som opplever å bli mobbet eller krenket, skal møtes med respekt, forståelse og støtte. Opplevelsen til den utsatte må tas på alvor, uavhengig av hvordan andre vurderer hendelsen. Klasseledere, skoleansatte, foresatte og andre voksne har et særlig ansvar for å følge med på barn og unges trivsel, skape trygge arenaer for samtaler og gripe inn ved bekymring.
Samtidig finnes det ofte gråsoner mellom erting, konflikter og mobbing. Det kan være ulike oppfatninger av hva som oppleves sårende eller krenkende. Derfor er det viktig å lytte til barn og unges egne erfaringer og arbeide systematisk for inkluderende fellesskap både på skolen, i fritidsmiljøer og på digitale arenaer.
Ungdata viser videre at mobbing forekommer blant både jenter og gutter. Tidligere undersøkelser har vist relativt små kjønnsforskjeller i barnealderen, mens det i ungdomsårene ofte er noe flere jenter enn gutter som rapporterer om mobbing og krenkelser. 
Vold mot en selv er også en utbredt vanske. Ulike typer for selvskading er psykiatritjeneste og helsestasjon rustet til å snakke med ungdommer om. Selvskading kan ha mange årsaker og funksjoner. Det er viktig å være klar over at noe av dette skjer i etterkant av opplevelse av vold og overgrep i hjemmene, som følge av overveldende følelser. Selvmord er noen ganger det fatale utfallet av slik overveldelse. Nasjonalt anbefales egen handlingsplan mot selvmord i kommunene. Dette arbeidet er ennå ikke igangsatt lokalt.

Forebygging av vold i nære relasjoner                                                                    
Forebygging omhandler tiltak vi setter inn for å unngå at vold oppstår, og tiltak for å stanse pågående vold. Et godt voldsforebyggende arbeid krever langsiktighet og samordning. De fleste voldsforebyggende tiltak har ikke blitt evaluert (NKVTS, 2018). Det vil si at arbeidsgruppa og kommunenes fagkonsulenter må bruke erfaringsbasert kunnskap og diskusjon for valg av tiltak. Arbeidsgruppa har etter beste evne prioritert og igangsatt tiltak rundt våre satsningsområder. Disse er beskrevet i tiltaksdelen av denne planen.

Forebyggingsnivåer
Når man snakker om forebygging er dette prosesser som foregår på ulike nivåer i kommunene. Felles for forebyggingen er at målet er å unngå at problemer oppstår eller forverres. Det skilles mellom universell, selektiv og indikativ forebygging. Den universelle forebyggingen beskriver generelle tiltak rettet mot hele befolkningen. Selektiv forebygging retter seg mot identifiserte risikogrupper, mens indikert forebygging retter tiltakene mot enkeltpersoner og grupper som allerede har utprøvd eller vært utsatt for blant annet vold i nære relasjoner. På dette nivået (indikativ) er målet å stoppe volden, begrense konsekvensene, hindre forverring og bidra til å snu eventuell skjevutvikling.

Vold i familier med minoritetsbakgrunn
Det å migrere er stressende, og under stress kan vold forekomme i større hyppighetsgrad. Folk må tilpasse seg et nytt samfunn. Noen opplever at den norske kulturen er god og ivaretakende, mens andre opplever at de blir diskriminert og utestengt fra samfunnet. Følgende kan hindre mennesker med minoritetsbakgrunn å snakke om vold og overgrep:
familiens ære
språk som barriere
utilstrekkelig informasjon
sosial isolasjon
diskriminering og rasisme
frykt for å bli kastet ut av landet
bekymring for barna, særlig for at barna kommer til å miste familien og den eventuelle støtte barna får av dem
frykten at barnevernet skal ta barna
religiøs og/eller kulturell motstand mot skilsmisse
For mer informasjon om tema barn i familier som kommer fra andre land:
https://www.nkvts.no/content/uploads/2015/08/etniske-minoritetsbarn-som-opplever-vold-i-familien1.pdf
 
Vold i nære relasjoner og seksuelle overgrep i samiske samfunn 
Undersøkelser tyder på at det er høyere forekomst av vold i den samiske befolkningen enn i majoritetsbefolkning i samme geografiske område. SAMINOR2 - undersøkelsen viste at 49 % av samiske kvinner, og 40% av samiske menn har opplevd vold i løpet av livet, og at 22% av kvinner har opplevd seksuell vold. Det er oppe til diskusjon hvorvidt dette omfanget kan ha noe å gjøre med krenkende fornorskningspolitikk og det kollektive traumet dette representerer (Øverli, & Bergman, 2019).
Som minoritet kan man oppleve vansker med å bli forstått, og ha mindre tillit til det offentlige. I det sørsamiske området er befolkningen spredt, og det er mangel på personell med kompetanse på samiske forhold (Øverli, & Bergman, 2019). Dette kan medføre at det ikke meldes fra om vold og overgrep. Videre kan det være at tabuer fører til fravær av begreper om vold og overgrep, og at en form for indirekte kommunikasjon som skal finnes i samisk kultur, fører til at det er vanskelig for hjelpere å forstå hva som blir sagt. Hjelpeapparatet har også vist seg å være redd for å krenke samers identitet, og at de derfor ikke spør direkte om vold og overgrep (ibid., 2019).
Det å være en del av et samfunn der alle kjenner alle, kan også vanskeliggjøre melding om vold og overgrep. Dette da det kan få enorme konsekvenser for familie og samfunn. Sosial og økonomisk avhengighet kan ha gjort at man tåler mye, og gifte kvinners posisjon i reindrifta avhenger f.eks. av deres ektemenn. Familiens ære er også viktig å holde i hevd, og kan medføre hemmelighetshold. Videre kan også et ideal om å unngå «bråk» og konflikter, samt «fellesskapets beste» være hemmende i fht. å melde fra. Det fins også et ideal for kvinner om å være sterke, og problemer kan således bagatelliseres (Øverli & Bergman, 2019).
Det fins en minoritet av Sør-samer på Sør-Helgeland, usikkert hvilket omfang. Det er usikkert hvordan de forholder seg til denne statistikken og den informasjonen som er presentert her.

Kjærestevold, ungdomspopulasjonen 
I Norge deltok 994 ungdommer i alderen 14-17 år på en spørreundersøkelse på skolen. 549 (55,3%) av ungdommen svarte ja på spørsmålet om de hadde vært i et forhold (inkluderte korte, mindre seriøse forhold). Disse ungdommene fikk en rekke oppfølgingsspørsmål om erfaring med vold i kjæresteforhold. 42,9 % av tenåringene som var eller hadde vært i et forhold hadde opplevd en eller flere former for vold i forholdet. Fordelt på de ulike formene er tallene som følger: digital vold 29,1%, psykisk vold 25,9%, seksuell vold 18,8% og fysisk vold 12,8%. Resultatene er hentet fra en studie som er en del av EU-prosjektet Safeguarding Teenage Intimate Relationships, (se f.eks. Barter et al., 2017). Det høye tallet på voldsopplevelse i kjæresteforhold hos ungdom gir oss indikasjon på at skole og hjem må holde dette høyt i hevd som tema.

Vold mot personer med nedsatt funksjonsevne 
Risikoen for å bli utsatt for vold eller overgrep er også betydelig forhøyet blant barn med psykisk utviklingshemming eller nedsatt funksjonsevne. Denne risikoen kan være knyttet til språklig og kognitive funksjonsvansker som gjør det vanskelig for denne gruppen å melde ifra om urett og/ eller forsvare seg. Deres pleiebehov kan også føre til fortvilelse og avmakt hos omsorgspersoner, med økt risiko for destruktive oppdragerstrategier eller impulsive voldshandlinger knyttet til omsorgspersonens affektnivå (NOU 2017:12). Ansatte som jobber med personer med ulike funksjonshemminger bør få nødvendig kunnskap til å kunne oppdage vold og kunne følge opp personer utsatt for vold og overgrep. Foreldre med barn med funksjonshemninger bør få enkel tilgang til foreldrestøttende tiltak.

Vold mot eldre/hjemmeboende og personer med funksjonsvariasjoner
Eldre (institusjon og hjemmeboende) og personer med funksjonsvariasjoner
Kunnskapsgrunnlag
I Et liv uten vold – Handlingsplan mot vold i nære relasjoner 2014–2017 løftes eldre frem som en gruppe som over tid har vært lite synlig i arbeidet mot vold i nære relasjoner. Handlingsplanen viser til at vold, overgrep og omsorgssvikt mot eldre ofte forblir uoppdaget, blant annet fordi volden skjer i private relasjoner og i hjemmet, og fordi eldre i mindre grad selv melder fra. Overgrep mot eldre regnes som en av de mest skjulte formene for vold, og kan forekomme både i hjemmet og i institusjon (Aldring og helse).
Ifølge Meld. St. 15 (2012–2013) anslås det at minst 22 000 eldre personer årlig utsettes for vold, overgrep eller omsorgssvikt i Norge. Nasjonale studier viser at mellom 6,8 og 9,3 prosent av hjemmeboende personer over 65 år har vært utsatt for vold eller overgrep etter fylte 65 år, og det antas å være betydelige mørketall (Statsforvalteren i Trøndelag). Vold i nære relasjoner er et overordnet begrep som omfatter fysisk og psykisk vold, seksuelle overgrep, økonomiske og materielle overgrep samt omsorgssvikt. Å være utsatt for vold kan skape frykt og utrygghet og medføre alvorlige negative helseeffekter (Meld. St. 15; Aldring og helse).
Handlingsplan mot vold i nære relasjoner (2014-2017) og Meld. St. 15 peker på at eldre kan være særlig sårbare når de er avhengige av hjelp fra pårørende eller tjenesteytere, ved sykdom, funksjonssvikt eller kognitiv svikt. Eldre kan utsettes for vold fra ektefelle eller partner, men også fra egne barn, barnebarn eller andre nærstående. For noen kan overgrep på andre arenaer enn det som tradisjonelt defineres som «nær relasjon», ha tilsvarende karakter, eksempelvis vold i pleie- og omsorgstjenestene mot eldre eller personer med funksjonsnedsettelser.
Vold mot eldre skjer ofte i den enkeltes hjem og utøves i mange tilfeller av personer den eldre har et nært forhold til, som ektefelle, samboer, voksne barn, barnebarn eller uformelle omsorgsgivere. I enkelte tilfeller kan også ansatte i helse- og omsorgstjenestene være voldsutøvere (Aldring og helse). Handlingsplan mot vold i nære relasjoner (2014-2017) understreker at vold og overgrep mot eldre kan få alvorlige konsekvenser for helse, verdighet og livskvalitet, og fremhever kommunenes sentrale ansvar for forebygging, avdekking og oppfølging. Det legges særlig vekt på behovet for økt kompetanse i helse- og omsorgstjenestene, tydelig ansvar og styrket tverrfaglig samarbeid for å sikre nødvendig beskyttelse og oppfølging av eldre som lever med vold i nære relasjoner.
Den nasjonale forekomststudien fra NKVTS (Vold og overgrep mot eldre personer i Norge: En nasjonal forekomststudie - NKVTS) gir et mer detaljert og oppdatert bilde av vold og overgrep mot eldre i Norge. Studien bekrefter at vold mot eldre i stor grad er et skjult fenomen, og at mange eldre ikke selv definerer sine erfaringer som vold eller overgrep, særlig når det gjelder psykisk vold, økonomiske overgrep og omsorgssvikt. Dette bidrar til betydelige mørketall. NKVTS viser at psykisk vold og økonomiske overgrep er blant de vanligste formene for vold mot eldre, og at disse ofte forekommer over tid. Studien peker også på at volden ofte skjer i relasjoner preget av avhengighet, der den eldre er avhengig av hjelp fra pårørende eller andre omsorgspersoner. Dette kan gjøre det vanskelig å si fra eller søke hjelp. Videre fremhever rapporten at helse- og omsorgstjenestene har en nøkkelrolle i å avdekke vold, særlig overfor hjemmeboende eldre som har begrenset kontakt med andre deler av hjelpeapparatet. Samtidig påpeker NKVTS at ansatte ofte mangler tilstrekkelig kompetanse, verktøy og rutiner for å identifisere og følge opp vold mot eldre. Studien understreker behovet for systematiske og strukturerte kommunale tilnærminger, tydelige ansvarsforhold og bedre samhandling mellom tjenester for å sikre at eldre som utsettes for vold og overgrep, blir fanget opp og får nødvendig beskyttelse og oppfølging. 

Former for vold og overgrep
Vold i nære relasjoner mot eldre omfatter mer enn fysisk vold. Begrepet inkluderer:
Fysisk vold (slag, spark, bruk av tvang mm.)
Seksuell vold (overgrep, inkludert seksuell handling og krenkelse, trakassering og uønsket seksuell oppmerksomhet)
Materiell vold (handlinger rettet mot ting eller gjenstander, eks ødeleggelse av inventar, klær, utsyr mv.)
Psykisk vold (trusler, krenkelser, kontroll av andre, skremmende atferd mv.)
Latent vold (vold som virker i kraft av sin mulighet. Mulighet for vold virker styrende, og redsel for ny vold)
Denne forståelsen er i tråd med definisjonen lagt til grunn i Meld. St. 15 og brukes bredt i nasjonalt fagarbeid på feltet (Fylkesmannen i Trøndelag; Meld. St. 15).

Personer med funksjonsvariasjoner 
Nasjonale føringer og omfang
Personer med funksjonsvariasjoner er en gruppe som i nasjonale meldinger pekes ut som særlig sårbar for vold, overgrep og omsorgssvikt. I Meld. St. 45 (2012–2013) Frihet og likeverd fremheves det at personer med funksjonsvariasjoner har økt risiko for å bli utsatt for ulike former for overgrep, både i nære relasjoner og i møte med tjenesteapparatet. Meldingen understreker at avhengighet av hjelp, makt-ubalanse og begrensede muligheter for å varsle bidrar til økt sårbarhet.
Meld. St. 15 (2012–2013) Forebygging og bekjempelse av vold i nære relasjoner omfatter slår fast at vold kan forekomme både i familien, i nære relasjoner og i tjenesteyting. Meldingen viser til at denne gruppen ofte er underrepresentert i statistikk og hjelpeapparat, til tross for høy risiko.

Former for vold og overgrep
Vold mot personer med funksjonsvariasjoner kan omfatte:
fysisk og psykisk vold
seksuelle overgrep
økonomiske og materielle overgrep
omsorgssvikt, herunder manglende eller utilstrekkelig hjelp
tvang, kontroll og krenkelser knyttet til dagligliv og selvbestemmelse
Meld. St. 45 peker på at vold og overgrep ikke alltid gjenkjennes som sådan, verken av den utsatte selv, pårørende eller ansatte, særlig når handlingene skjer i en omsorgs- eller tjenestesituasjon.

Sårbarhet og risikofaktorer
Personer med funksjonsvariasjoner kan være særlig utsatt for vold og overgrep på grunn av:
avhengighet av andre for praktisk hjelp og omsorg
begrensede kommunikasjonsferdigheter
manglende kunnskap om egne rettigheter
sosial isolasjon og få nære relasjoner utenfor tjenesteapparatet
maktubalanse i relasjonen til hjelpere, pårørende eller tjenesteytere
Både Meld. St. 45 og Meld. St. 15 understreker at overgrep kan skje over tid og ofte uten at det avdekkes, særlig når flere tjenester er involvert og ansvar er uklart.

Vold i tjenesteyting
Et særskilt tema i Meld. St. 45 er risikoen for vold og overgrep i kommunale helse- og omsorgstjenester. Meldingen peker på at mangelfull opplæring, svakt tilsyn, uklare roller og høy grad av bruk av midlertidig personale kan øke risikoen for krenkelser og overgrep. Dette kan omfatte både aktive handlinger og passiv omsorgssvikt.
Meld. St. 15 presiserer at vold begått av ansatte eller i tjenestesituasjoner også omfattes av begrepet vold i nære relasjoner, når relasjonen preges av tillit, avhengighet og makt.

Konsekvenser av vold og overgrep
Vold og overgrep mot personer med funksjonsvariasjoner kan få alvorlige konsekvenser for fysisk og psykisk helse, trygghet, funksjon og livskvalitet. Overgrep kan føre til økt angst, atferdsendringer, tillitsbrudd og redusert evne til å delta i samfunnsliv. Meld. St. 45 peker på at manglende avdekking og oppfølging kan forsterke utenforskap og krenkelser over tid.

KONKRETISÉR BEKYMRINGEN 

Det er viktig å skille mellom konkrete observasjoner, episoder, utsagn og egne vurderinger. 1. Vurder barnets tilstand/før logg
 Hva ser og hører du?



 Har det skjedd en endring i atferd/væremåte? Når startet endringen? 



 Hvilke endringer ser du? 



 Hva ser/hører du i samspillet mellom barnet og foresatte/foreldre?


Husk: Jo mer du loggfører, desto mer har du å melde tilbake til foreldre/foresatte. 



2. Beskriv situasjonen 
 Relasjoner til foreldre/foresatte, personale, andre 



 Omsorgssituasjonen 



 Foreldresamarbeid 



Viktig: Dersom det er akutt fare, stor bekymring, mistanke om vold eller seksuelle overgrep skal barneverntjenesten kontaktes umiddelbart

Hvilke endringer ønskes for barnet eller barnets situasjon? 




Hva skal egen virksomhet gjøre? 




Hva skal foreldrene gjøre? 





Når skal neste møte mellom virksomheten og foreldrene være? 




Hva skal være oppnådd innen neste møte? 




Er det avtalt å kontakte ekstern støtte, som Tverrfaglig råd, PPT, barneverntjenesten, BUP, helsestasjonen/psykisk helse barn og unge eller andre? 

Dato: 


Underskrift av foreldre/foresatte: 


Underskrift av barnehage/skole /andre

Takk for at du har lest denne planen og at du utgjør en stor forskjell i andres liv!

